Адвокатлик тузилмалари статистик маълумотларининг янги шакллари тасдиқланди\n17:00 / 06.01.2018\nЎзбекистон Республикаси адлия вазирининг 2018 йил 5 январдаги 1-мҳ-сон буйруғи билан (рўйхат рақами 2960, 2018 йил 5 январь) адвокатлик тузилмаларининг статистик маълумотлар шакллари янги таҳрирда тасдиқланди. Бу ҳақда Адлия вазирлиги ахборот хизмати хабар берди.\nЭндиликда статистик маълумотлар йилда бир марта – ҳар йилнинг 10 январь кунига қадар тақдим этилади. Бунда статистик маълумотлар фақат электрон шаклда Ўзбекистон Республикаси Адвокатлар палатасининг расмий сайти орқали юборилади. Аввалги таҳрирга кўра ҳар 6 ойда бир марта, қоғоз ва электрон шаклда топширилиши лозим эди.\nЯнги статистик маълумотлар 4 та соддалаштирилган (2,5 бараварга қисқарган) шакллардан иборат. Улардаги тўлдирилиши лозим бўлган кўрсаткичларнинг умумий сони 46 тани (аввалгига нисбатан 3,4 бараварга кам) ташкил этиб, кескин равишда қисқартирилди.\nҚайд этилишича, статистик маълумотлар шаклларини ишлаб чиқишда тажрибали адвокатлар ва бошқа малакали ҳуқуқшуносларнинг таклифлари инобатга олинган.\nМазкур буйруқ 2018 йилнинг 10 январидан бошлаб кучга киради.


Қаерда? Қанча? Кимга? Қозоғистонда порахўрлик даражаси аниқланди » Ўзбекистон янгиликлари – Zamin.uz\n13 сентябрь 2019, 21:50\nФото: «Диапазон» газетаси\n«Transparency Kazakhstan» фонди ўз мониторинги асосида Қозоғистоннинг энг коррупциялашган ҳудудларини аниқлади, деб маълум қилди «Hola News»га таяниб "Хабар" нашри.\nМониторинг БМТ тараққиёт дастури ёрдамида шу йил ёзида Қозоғистондаги 17 та энг йирик шаҳар ва 163 та туман марказида ўтказилган эди. «Transparency Kazakhstan» экспертлари тўққиз минг нафар респондентни саволга тутиб, «Очиқ мулоқот» порталига келган 568 та мурожаатни таҳлил қилишган. Сўровномада 7,2 минг нафар фуқаро, 1,8 минг нафар тадбиркор қатнашган.\nНеча марта коррупцион ҳолатга тўқнаш келишган?\nСўровномага жавоб берувчиларнинг 76 фоизидан ортиғи Қозоғистонда пора бермасдан ҳам, тўлиқ қонуний асосда тадбиркорлик қилиш мумкин, деб жавоб берган. Тадбиркорларнинг 9,2 фоизи ва фуқароларнинг 13,4 фоизи давлат органларига иш билан бориб коррупцион вазиятга дуч келганликларини яширишмади. «Очиқ мулоқот» портали орқали эса респондентларнинг 19,8 фоиз давлат органларида коррупцияга тўқнаш келганини билдирган.\nСўралганларнинг 54,4 фоизи охирги йилда коррупция даражаси пасайганини таъкидлаган. Шу билан бирга, ҳар ўнинчи киши пора бериш орқали ишини битирганига иқрор бўлган.\nКоррупцияни қандай йўқотиш мумкин?\nФуқаролар ва тадбиркорлар коррупцияга чек қўйишда энг ишончли ва таъсиркор воситалар сифатида Коррупцияга қарши курашиш агентлиги (72,4 фоиз), ҳукумат (62,8 фоиз), «Нур Отан» партияси (54,7 фоиз) ва ОАВ (52,1 фоиз)ни тилга олган.\nҚанча пора беришмоқда?\nФуқаролар бераётган поранинг ўртача миқдори — 49,7 минг тенгени ташкил этмоқда, энг ками — 500 тенге, энг кўпи — 500 минг тенге.\nТадбиркорлар ўртача 10 минг тенге пора беришади. Энг ками — 5 минг, энг кўпи — 300 минг тенге.\nҚозоғистоннинг қайси ҳудудлари энг коррупциялашган?\nФуқароларнинг фикрича, бу борада Жамбил, Атирау, Олма-Ота, Мангистау, Қарағанда, Қизилўрда вилоятлари ва Олма-ота шаҳри «пешқадам».\nТадбиркорлар эса энг коррупциялашган ҳудудлар сифатида Олма-Ота, Нур-Султон (пойтахт), Чимкент шаҳарлари ҳамда Олма-Ота, Мангистау, Қарағанда, Атирау, Қизилўрда вилоятларини тилга олишди.\n«Очиқ мулоқот» портали орқали олинган фикрларга кўра, Туркистон, Шимолий Қозоғистон, Қизилўрда, Олма-Ота вилоятлари, Олма-Ота, Нур-Султон ва Чимкент — энг коррупциялашган ҳудудлар.\nНега пора бериш керак?\nФуқаролар пора беришга мажбур этувчи 70 дан ортиқ сабабларни келтиришди. Энг кўп тарқаганлари — яхши мутахассис қўлида даволаниш, ишга жойлашиш, ер участкасини расмийлаштириш, болани боғчага жойлаш, йўла ҳаракати қоидаларини бузганлик.\nЭнг порахўр давлат органлари\nТадбиркорлар эса кўпроқ Ер муносабатлари бошқармаси, Давлат даромадлари департаменти, Ёнғинга қарши курашиш хизмати ва полиция туман бўлимлари ходимларининг «оғзини мойлашмоқда».\n«Очиқ мулоқот» порталидагилар эса кўпинча полиция, давлат шифохона ва поликлиникалари, солиқчилар, хусусий суд ижрочилари ва давлатга қарашли комипанияларга пора беришга мажбур бўлишганини тан олишган.\nЭнг корупциялашган давлат органлари — военкоматлар, давлат болалар боғчалари, ФҲДЁлар ва божхона.\nЯнгиликлар » Дунё » Қаерда? Қанча? Кимга? Қозоғистонда порахўрлик даражаси аниқланди\n06:00 Мўъжиза! Қозоғистон осмонида учта қуёш чиқди (видео)\n00:00 АҚШда машиналар бир-бири билан мулоқот қиладиган бўлади


PressReader - Qishloq Hayoti (Village Life): 2018-07-03 - 107 МАҲАЛЛАДОШИМИЗ ХОРИЖДА...\n107 МАҲАЛЛАДОШИМИЗ ХОРИЖДА...\nҚўчқор КАРИМОВ, “Намуна” МФЙ раиси:\n– Маҳалламиз тумандаги энг катта маҳалла. Кўп эзгу ишларда бошқаларга ўрнак бўлиб келганмиз. Аммо бугунги кунда 107 нафар фуқаромиз хорижга ишлаш учун кетган. Уларнинг орасида қўли гул усталар, педагоглар, турли соҳа вакиллари бор. Кўпчилиги эса зиёлилардир. Бу оғриқли вазият.\nЯқинда хорижда ишлаб юрган 8 нафар маҳалладошимиз қайтиб келгач, иш билан таъминланди. Билиббилмай жиноятга қўл уриб, жазо муддатини ўтаб қайтган 7 нафар фуқароларимизга ҳам доимий иш то- пиб бердик. Бунинг ўзи етарли эмаслигини юқорида келтирилган рақамлар исботлаб турибди. Қолаверса, доимий иш ўрнига эга бўлмаган маҳалладошларимиз ҳам бор.\nДавлатимиз раҳбари республикамизнинг қайси гўшасига бормасин, аввало, аҳоли турмуши тўкислиги, уларга муносиб шароитлар яратилгани билан қизиқади. Уймауй юриб, ҳар бир оиланинг талабистакларини ўрганиш, муаммоси бўлса, ёрдам бериш зарурлигини таъкидлайди.\nШу мақсадда маҳалламизда ҳам “Тадбиркорлик маркази”ни ташкил этиш, аҳоли, айниқса, ёшларни иш билан таъминлаш асосий мақсадларимиздан бири бўлиб ту- рибди.\nМаҳалламизда Мажбурий ижро бюроси билан ҳамкорликда фуқаролик масъулиятини ошириш, фарзандлик бурчини ҳис этиш муҳимлиги борасида тушунтириш ишларини олиб бораяпмиз. Ўз навбатида Давлат бюджетига тушадиган маблағларни ҳамкорликда йиғиш, қарздорликнинг олдини олиш мақсадида чоратадбирлар кўрилаётир. Биргина икки кун давомида олиб борилган амалий тадбирлардан сўнг ўн миллион сўмдан ошиқ қарздорлик бартараф этилди. Бу каби саъйҳаракатлар маблағларнинг келгусида мақсадли сарфланишида муҳим аҳамият касб этади.


Юрий Савинков Ўзбекистон Миллий хавфсизлик хизмати зобити бўлган\nИнтерполнинг Ўзбекистондаги ваколатхонаси собиқ бошлиғи¸ МХХ полковниги ва тадбиркор, 56 яшар Юрий Николаевич Савинков Тошкент талаби билан Россияда қўлга олинди. Савинков Ўзбекистон бош прокуратураси тарафидан қидирувга берилган эди. Озодликнинг Ўзбекистон ҳуқуқ-тартибот органларидаги манбаларига кўра¸ Юрий Савинков ноқонуний тадбиркорлик¸ катта миқдордаги валютани давлат чегарасидан изнсиз ўтказиш¸ ҳизмат ваколатларини суиистеъмол қилиш ва коррупцияда айбланмоқда.\nЎзбекистон Миллий хавфсизлик хизмати полковниги ва мамлакатни Интерполда тамсил этган мулозимнинг қидирув ортидан Москвада қўлга олинганлиги тўғрисидаги иддаоларни бир-биридан мустақил бир нечта манба Озодлик билан ўзаро суҳбатда илгари сурди.\n"Юрий Николаевич Савинков 17 август, душанба куни Москвада қўлга олинди. Ўзбекистон Бош прокуратураси Минск келишуви бўйича Россия ҳуқуқ-тартибот органларига экстарадиция сўрови юборган. Сўров ҳужжатига Савинковнинг Ўзбекистонга ускуналар жўнатиш ниқоби остида пул ювиш билан шуғулланганлиги ва катта миқдордаги валютани ўзлаштирганига оид айбномалар илова қилинган. Бу ҳужжатлар асосида Россия ҳуқуқ-тартибот органларни Савинковни ҳибсга олди. Яна бир нарсани ҳам қўшиб қўйсам¸ Савинков Интерполнинг Ўзбекистондаги ваколатхонасида ишлаган пайтида ҳизмат ваколатини суиистеъмол қилганликда ҳам айбланмоқда. Бу жиддий айблов”¸ деди Озодликнинг Ўзбекистон ҳуқуқ-тартибот органларидаги манбаси.\nОзодликнинг бир-биридан мустақил икки манбаси Савинковнинг Россияда ҳибсга олинганлигини тасддиқлади. Аммо унинг ҳозир қаердалиги ҳақидаги маълумот турлича қолмоқда.\nБитта манба иддаосига кўра “Савинков аллақачон Ўзбекистонга депортация қилинган ва Гвардейский, деб ном чиқарган МХХ ертўласида кўрсатма бермоқда”.\nБошқа манба эса¸ қўлга олинган Савинковнинг ҳали Ўзбекистонга жўнатилмаганлигини айтади:\n- Душанба куни Россияда қўлга олинган Савинков ҳали депортация қилинмади. Минск келишувида зудлик билан депортация қилинсин, деган банд йўқ. Россия ҳуқуқ-тартибот органлари Ўзбекистон тарафи тақдим қилган айблов ҳужжатлари ва исбот-далилларни синчиклаб ўрганиб чиққанидан кейин Савинков Тошкентга юборилиши мумкин. Билишимча, ҳали Савинков Россияда анча қолса керак¸ деди манба.\nОзодликнинг Москвадаги мухбири Россия ҳуқуқ-тартибот органларидан Савинков қўлга олинганлиги ва депортация қилинганига оид тасдиқ ҳам, инкор ҳам ола олмади.\nМулозимлар “тергов сири” боис, бу борада сукут сақлашини билдиришган.\nДубайдан қидирилган Савенковнинг дараги Москвадан чиқди\nШу пайтгача Савинков Дубайда яшириниб юрибди, деган маълумот мавжуд эди. Озодликнинг Ўзбекистон ҳуқуқ-тартибот органларидаги манбасининг айтишича Ўзбекистон Бош прокуратураси мулозимлари ҳам бу “соҳта из” кетидан тушиб, Дубайга боришган:\n- Унинг Дубайдаги уйига кейинги уч ой давомида чақрирув қоғози юборилганига қарамасдан Савинков тергов идоралари билан контактга чиқмаган. Ўзбекистондан Дубайга махсус борган Бош прокуратура вакиллари Савинковнинг ўз уйида истиқомат қилмаëтганлигини аниқлашганидан сўнг у қидирувга берилган эди "¸ дейди Озодликнинг Ўзбекистон ҳуқуқ-тартибот органларидаги манбаси.\nСавинковга қарши Ўзбекистон ва Латвия ўртасидаги ҳуқуқий келишув бўйича тергов эксперименти ўтказиш учун Ригага олиб борилган ва жиноят оламида Ҳусан Московский, деган ном билан танилган, бир қатор жиноятларни содир этганликда гумонланиб, ҳибсга олинган 58 яшар Ҳусан Зиямуҳаммедовнинг 31 май куни кўрсатма берганини Озодлик маълум қилган эди.\nЎзбекистон президентининг тўнғич қизи Гулнора Каримова Туркиянинг “Hurriyat” ва Британиянинг “Guardian” нашрларига берган суҳбатида Юрий Савинковни “МХХ зобити”, деб атаган эди. Яна бир манбага кўра, Юрий Савинков Ўзбекистон МХХси полковниги рутбасига эга шахс сифатида Ўзбекистоннинг Инетрполдаги вакили ҳам бўлган.\nСавинковнинг қўлга олинганига оид хабар ҳам АҚШ ҳукумати Гулнора Каримова учта йирик телеком ширкатидан пора олгани иддаоларига оид коррупция тергови доирасида 1 миллиард АҚШ долларига тенг маблағини музлатишни сўраб, Европанинг беш мамлакатига мурожаат қилганидан сўнг ўртага чиқди.\nСавинков қўлга олингани айтилаëтган 17 август куни Гулнора Каримованинг бизнес шериклари бўлган Нурмуҳаммад Содиқов (Нурик) дохил 9 киши ҳибсга олиниб Тошкент вилоят жиноят ишлари судида маҳкамага тортилди.\nЮрий Савинковнинг қўлга олиниши ¸ МХХ генерали Ҳаëт Шарифхўжаевнинг ишдан олиниши ва унинг укаси Жавдат Шарифхўжаев устидан жиноят иши очилиб, қамоққа олиниши "Гулнора Каримова можароси" билан боғлиқ тадбир сифатида ҳам кўрилмоқда.\nБу ëзувлардан бир йилдан кўп вақт ўтиб Гулнора Каримова Twitterда қолдирган ёзувлар ва матбуотга берган интервьюларида исми зикр бўлган мулозимларнинг иши бирин кетин “чаппа кетаëтгани”ни кузатиш мумкин.


“Пекин-2022” делегациялари раҳбарларининг семинари онлайн тарзда ўтказилади / Olamsport.com\n20 янв 16:09\n“Пекин-2022” делегациялари раҳбарларининг семинари онлайн тарзда ўтказилади\nТеглар : Қишки ОлимпиадаПекин\nХалқаро Олимпия қўмитаси 2022 йилда Пекинда бўлиб ўтадиган қишки Олимпия ўйинларида иштирок этувчи делегациялар раҳбарларининг семинари 1-2 февралда онлайн тарзда ўтказилишини тасдиқлади.\nУшбу қарор коронавирус пандемияси сабабли жаҳон бўйлаб сафарларга чегаралашлар кучайтирилганлиги муносабати билан қабул қилинди.\nҚоида бўйича, делегациялар раҳбарларининг семинарларига Олимпиада объектларини текшириш ҳам кирарди. Тадбирнинг онлайн тарзда ўтказилиши терма жамоалар делегацияларининг раҳбарлари Пекин, Яньцин ва Чжанцзякоуда ўтказиладиган мусобақалар объектларини кўздан кечира олмасликларини англатади.\nТокиодаги Олимпия ўйинлари делегациялар раҳбарларининг сўнгги семинари ҳам 2020 йилнинг августида соғлиқни сақлаш соҳасидаги глобал инқироз сабабли онлайн тарзда ўтказилган эди. Эслатиб ўтамиз, Пекин-2022 қишки Олимпия ўйинлари келаси йилнинг 4-22 февраль кунлари бўлиб ўтади.\nПекин-2022 Олимпия шаҳарчасининг қурилиши июнда якунланади 0


ТАРАҚҚИЁТНИНГ ЧИНАКАМ БЕЛГИСИ ЮРТ ТАРБИЯЛАГАН ИНСОН ҚИЁФАСИДА НАМОЁН БЎЛАДИ\nУстоз кўрмаган шогирд ҳар мақомга йўрғалар, деганларидек, аслида бу ҳаётда устоз ёки шогирд мақомида бўлмаган кишини топиш қийин. Устоз отангдек улуғ, деган ҳикмат замирида ҳам катта ҳаётий ҳақиқат мужассам. Чунки инсоннинг бу дунёга келиши, ҳаётда ўз ўрнини топишида ота-она қанчалик муҳим ўрин тутса, устозларнинг хизмати сабаб у янада юксалади, такомиллашади, равнақ топади.\nҚуйида устозлар ҳақидаги мадҳу мақтовлардан иборат сўзлардан тийилдик. Аслида-ку бу улуғ зотлар шаънига ҳар қанча эзгу сўзлар, тилаклар ёғдирсак арзийди, бироқ бунинг ўрнига "Дурдоналар" тўпламидан таълим-тарбия ҳақидаги, кучли, буюк инсонлар шаклланиши хусусидаги фикрлар орқали ушбу шарафли иш ортида турган шахсларни улуғлашни ният қилдик.\nФил бирор нарсани топтаса агар, бунинг учун доим филбон жавобгар.\nДастурхонга овқат тўкмаслик яхши тарбияни билдирмайди, кимдир тўкиб юборсаю, уни кўрмаганликка олиш - тарбия.\nМеъёридан ортиқ берилган доридан наф бўлмагани сингари, адолат меъёри чегарасидан чиққан дашном ва танқиддан ҳам наф йўқ.\nАхлоқий тарбиядан аввал одамга ақлий тарбия бериш жамият учун хавфли.\nЎқиш - тарбия деб аталувчи гулнинг фақат биргина гулбарги, холос.\nЎзингизга бўлган ишончга путур етказмоқчи бўлганлардан қочинг. Бу майда одамларга хос қусур. Буюк одамгина, сизнинг ҳам буюк бўла олишингизга кўнглингизда ишонч туғдиради.\nТарбия ишида ўз-ўзини такомиллаштириш жараёнига катта ўрин берилмоғи лозим. Инсоният мустақил ўрганиш туфайлигина тезроқ тараққий этган.\nАгар сиз болаларнинг шўхликларига йўл бермасангиз, билингки ҳеч қачон донишмандларни дунёга келтира олмайсиз.\nМасъулият ҳисси чин инсонларга хос. Сен айбдор бўлмасанг-да, ўзгалар қашшоқлигидан уял. Дўстлар ютуғидан қувон, фахрлан. Ўз томорқангда ер чопа туриб, дунё чорбоғини обод қилаяпман, дея ўйла.\nИнсон табиатини ўзгартириб бўлмайди, тарбиянинг буюк сири ва буюк кучи, у хулқдаги ҳар жиҳатни, ҳатто нуқсонларни ҳам эзгуликка йўналтира олади.\nТарбиянинг бош вазифаси одамни яхши хатти-ҳаракатларга ундаш эмас, балки ўша яхшиликлардан ҳузурланишга ҳам ўргатишдир; фақат ишлабгина қолмай, ишни севиш ҳам керак-да, ахир.\nАввалига биз болаларимизни ўргатамиз. Сўнг ўзимиз улардан ўрганамиз. Кимки буни хоҳламас экан, ўз давридан орқада қолади.\nОдамни бахтли бўлишга ўргатишнинг иложи йўқ, лекин уни бахтиёр бўла оладиган даражада тарбиялаш мумкин.\nПедагогикани инсон ҳақида эмас, балки бола ҳақидаги илм деб ҳисоблаш қўпол хатолардан биридир.\nБеҳисоб бойлиги юксак илму фан, серҳашам қурилишлару мўл-кўл ноз-неъмат - бари-бари беҳуда: юрт тараққиётининг чинакам белгиси фақатгина ўша юрт тарбиялаган инсон қиёфасида намоён.\nБуюк сиймолар ҳар доим ўртамиёна нусхаларнинг шиддатли қаршилигига учрайдилар.\nТарбиянинг бемаъни томони шундаки, тарбияга муҳтож бўлмаганларнинг ўзлари, унинг таъсирида осон ўзгарадилар.\nҲозир болалар ўйнамайдилар, ўқийдилар. Улар доимо ўқийдилар, ўқийдилар ва ҳеч қачон яшашни бошламайдилар.\nҲақиқий тарбия қоидаларда эмас, машқлардадир.\nАгар устозга бўлган ҳурмат уни мутлақ илоҳийлаштиришга ўтиб кетса, бу ёмондир.\nБарча кашфиётлар ичида энг гўзали яхши тарбия олган инсондир.\nОдам каср жадвалига ўхшайди, одамнинг ўзи каср сурати бўлса, маҳражи эса ўзи ҳақидаги фикридир. Маҳраж қанчалик катталашгани сари каср шунчалик кичиклашади.\nЭскига мурожаат этиб, янгини кашф этишга қодир одам, ўқитувчи бўлишга лойиқ.\nЯхши тарбия миллатнинг буюк одамларини кўпайтиришга, қолган фуқароларини эса соғлом фикрли ва ақлли қилиб етказишга қодир.\nМуаллим айтган сўзни қайтариш билан унинг издоши бўлиб қолиш қийин.\nЯхши ўқитувчи бўлиш учун нимани ўқитсанг - ўшанга, кимни ўқитсанг - ўшаларга меҳр қўймоғинг зарур.\nМактаб вояга етаётган авлод тафаккурини шакллантириш устахонасидир: агар келажакни қўлдан чиқаришни истамасанг, мактабни қўлда мустаҳкам тутмоғинг лозим.\nОдам қанчалик истеъдодли ва қобилиятли бўлса, у шунчалик ғазабланиб ва қийналиб ўқитади.\nЎртача ўқитувчи баён этади. Яхши ўқитувчи тушунтиради. Машҳур ўқитувчи кўрсатади. Буюк ўқитувчи илҳомлантиради.\nКим менинг хатоларимни кўрсатса - у менинг ўқитувчим; ким менинг тўғри қилмишларимни очиқ билдирса - у менинг дўстим; ким менга хушомадгўйлик қилса - у менинг душманим.\nХалқ учун нондан сўнг энг муҳими мактабдир.\nБир соатлик иш бир кунлик тушунтирувдан кўра кўпроқ нарса беради, чунки мен болани устахонада машғул қилар эканман, унинг қўллари ақли учун ишлайди: у ўзини бор-йўғи ҳунарманд ҳисоблагани ҳолда файласуфга айланади.\nЎқувчини меҳнат қилишга ўргат, уни нафақат меҳнатни севишга, у билан шундай уйғунлашишга кўниктиргинки, токи меҳнат унинг вужудига сингиб кетсин, уни шунга ўргатки, унинг учун ўз кучи билан бирон-бир нарсани билиб ололмаслик ақлга сиғмайдиган ҳолат ҳисоблансин; у мустақил ўйламоғи, изламоғи, ўзини кўрсатмоғи, ўзининг уйғонмаган қобилиятларини ривожлантирмоғи, ўзини собитли инсон қилиб етиштирмоғи лозим.\nБолаларга ўқитилаётган дарслар уларнинг ёшига мувофиқ келмоғи лозим, акс ҳолда, уларда ўзбилармонлик, ўзига бино қўйиш, мағрурланиш касали хавфи туғилади.\nТарбия таълимдан устун туради. Инсонни тарбия вояга етказади.\nТарбиячи ўзининг қайсидир эҳтиросига эрк берар экан, унинг эҳтиросларни жиловлаш ҳақидаги гаплари фойдасиз; ўзи йўл қўядиган иллат ёки номуносиб одатларни шогирдларида тугатишга уриниши ҳам самарасиз бўлиб чиқади.\nАгар яхшилаб тарбия берилса, яхшилаб совитилса, энг ҳуркак тойлардан энг учқур бедовлар чиқади.\nЎз нодонлигини муаллимларни айблаш билан оқлайдиганлар аслида ўз билганларича ҳеч нима қила билмайдиган ва ўзлари боришлари лозим бўлган жойга қулоқдан тортиб олиб боришларини кутиб ётадиган кимсалардир.


Тошкент электр тармоқларидаги аварияларга нима сабаб бўлмоқда?\n12:34 / 10.07.2017\nСўнгги кунларда ҳаво ҳарорати 40, ҳатто 45 даражадан ошиб кетаётгани (Фарход бозори ярмаркасидаги сояда турган термометр кўрсаткичи 50дан ошганини эътиборга олмайман, чунки Метеорология маркази термометрлари бошқача ўлчар) қишлоқлардан ҳам кўра, кўп қаватли уйлар қуршовидаги йирик шаҳарларда, айниқса, ўз кучини кўрсатмоқда.\nЁзнинг чилласи бошланиши билан жазирама кунлар аксарият шаҳарликлар учун ҳақиқий сабр-бардош синови бўлмоқда. Ижтимоий тармоқларнинг ўзбек сегментида бу борадаги фикрларни кўплаб учратиш мумкин. Хусусан, тошкентлик ижтимоий тармоқ фойдаланувчилари, шаҳарнинг турли туман ва мавзеларидан постлар қолдириб, ҳудудида электр таъминотида узилишлар бўлаётганидан, тармоқдаги кучланиш кескин пасайиб кетаётганидан, ҳатто электр таъминоти бир неча кунлаб бўлмаётганидан нолиб, фикрлар қолдиришмоқда.\nКун.uz таҳририяти мазкур ҳолатни изоҳлашни сўраб “Тошкент шаҳар электр тармоқлари корхонаси” АЖга мурожаат қилди. Мухбир саволига шаҳар электр тармоғи энергия сотиш бошқармаси бошлиғи Даврбек Имомов жавоб берди.\nДаврбек Имомов, шаҳарда ўта юқори иссиқ ҳарорат кузатилаётгани ва одатдагидан узоқроқ давом этаётганини билдирар экан, электр таъминотидаги узулишларни қуйидагича изоҳлади:\n“Тошкент шаҳрида авваллари, ёз мавсумида бир кеча кундузда кўпи билан 14.33 млн кВт*с электр қувватига эҳтиёж бўлар эди (бир ойда 430 млн кВт*с). Сўнгги кунлардаги жазирама туфайли бу рақам 18-19 млн кВт*соатга чиқиб кетмоқда. Сўнгги кунда бу рақам 20 млн кВт*соатга етган. Бу бир ойда 500-600 млн кВт*соат электрэнергиясини англатади”.\nУнинг сўзларига кўра, “шаҳарликларнинг охирги йиллардаги турмуш кечириш шароити аввалги бир неча ўн йилликлардагидан кескин фарқ қилади. Тан олиш керак, музлатгичлар, ҳаво совутгичлар, микротўлқинли печлар, телевизорлар сони кескин ошган. Кўплаб хонадонларда бу каби техникалар бир нечтани ташкил этади”. “Шунга биноан, - дейди Имомов, - аҳолининг электрэнергиясига бўлган эҳтиёжи ортиб бормоқда. Шаҳарга ўрнатилган трансформаторлар, подстанцияларнинг бунга кучи ва техник имконияти жавоб бермаяпти. Уларнинг кўпи 1950 – 60 йилларида ва ундан кейинги вақтларда ўрнатилган”.\nУнинг маълум қилишича, шаҳарда жами 5,5 минг трансформатор ва 73та юқори кучланишли подстанция бўлиб, шу пайтга қадар бир йилда маблағ ажратилишига мос равишда 10 тадан 50 тагача трансформатор алмаштирилмоқда.\nМухбирнинг бу камлик қилмайдими, ахир 5,5 минг трансформаторнинг ҳаммасини алмаштириш учун кўп муддат (йилига янгиси қурилмасдан 55 тадан алмаштирилса, бир аср керак бўлади, унгача алмаштирилганлари эскириб бўлади!) талаб қилинади ва қачон бу жараён якунланади, деган мазмундаги саволига маблағ ажратиш кўпайтирилаётгани, келгуси 3 йилларда алмаштириш жараёни якунланиши ҳақида сўз юритди.\nШу ўринда, бу муаммони ҳал этишнинг йўлларидан бири сифатида ТЭКТ АЖга таклиф. Балки, электр узатиш тармоқларини мижоз манзилигача тўлиқ янгилашда хусусий тадбиркорлар ва компанияларни жалб этиш устида ишлаш лозимдир. Бунинг учун, “Ўзбекэнерго” АЖ билан ҳамкорликда қонунчилик ташаббуси билан Ҳукуматга мурожаат қилиш керакдир!?\nМухбирнинг электр узатиш тармоғида кучланиш пасайиб кетаётгани сабабли хонадон эгаларида норозилик келиб чиқаётгани, уларнинг электр уй жиҳозлари ишдан чиқса, кимга мурожаат қилишлари кераклиги, нима қилишлари лозимлигига ҳам Даврбек Имомов ойдинлик киритди.\n“Шундай ҳолатда туман электр тармоғига ёзма мурожаат қилинади. Мутахассислар, электр тармоғидаги кучланиш пасайишига нима сабаб бўлганини жойига чиқиб ўрганишади ва хулоса беришади. Агар, шартномада кўзда тутилган форс-мажор (яъни, электр узатиш тармоғидаги нуқсонсиз, бошқа сабаб билан кучланиш кўтарилиб ёки тушиб кетган бўлса) ҳолати рўй бергани аниқланса, ишдан чиққан техникалар учун ТЭКТ масъулиятни зиммасига олмайди.\nУнинг аниқлик киритишича, ҳозирги жазирама кунларда электр энергиясига талабнинг кескин ошиши туфайли кучланишнинг пасайиши ёки момақалдироқ каби ҳолатларда кучланишнинг ортиб кетиши форс-мажор шартларига киради.\nТошкент жазирама электрэнергия\nТошкентда электричка ўрнига эстакада туридаги ер усти метроси қурилади\n15 октябрь куни Тошкентда 7 та ёнғин юз берди\nТошкент шаҳрини яхшилаш учун 50 миллион доллар ажратилади\n«Tashkent City» халқаро бизнес марказининг концепцияси тасдиқланди (фото)


Нотиқлар Ейиши Шарт Эмас. » Новости Узбекистана сегодня: nuz.uz\nНовости Узбекистана → САЛОМАТЛИК → Нотиқлар Ейиши Шарт Эмас.\n09-04-2018 12:40 0 571 Рейтинг1 Чоп этиш\nНотиқлар Ейиши Шарт Эмас.\nБеҳи мевасининг шифобахшлиги қадим-қадимдан маълум. Унда жуда кўп пектин бирикмалари, фруктоза, глюкоза, калий тузлари, темир, кальций, фосфор ва мис бор. Айни куз пайтида пишиб етиладиган беҳининг бошқа фойдали хусусиятлари ҳақида маълумот берамиз.\nҲар биримиз беҳининг фойдали хусусиятлари ҳақида билмоғимиз лозим. Беҳи мевасидан дамлама тайёрлаб ичиш камқонлиликда тавсия этилади. Уни тайёрлаш учун беҳи кичик бўлакларга бўлинади, идишга солиниб, устидан сув қуйиб юмшагунича қайнатилади, сиқиб олинган шарбатини дамлама шаклига келиб, қуюқлашгунча қайнатилади.\nБеҳининг янги узилган меваси таркибида темир моддаси кўплигидан темир моддаси етишмаслигидан бўладиган камқонлиликнинг олдини олиш ҳамда уни даволашда, узоқ давом этган касалликлар, тана ҳарорати баландлигидан қийналганда истеъмол қилинади. Қадим-қадимдан таркиби пектин моддасига бой беҳи меваси ич кетиш билан боғлиқ ичак касалликларини даволашда истеъмол қилинишига сабаб бўлга\nАбу Али ибн Сино ошқозон-меъда фаолияти бузилганида, унинг меваси шарбатини асал ва сирка қўшиб “ошқозонни қувватлантириш” ва “заиф жигар”ни даволаш мақсадида истеъмол қилишни тавсия этган. Шунингдек, беҳи юз терисини тиниқлаштирувчи яхши восита эканини таъкидлаган. Беҳи уруғини майдалаш мумкин эмас, чунки у майдаланганида амигдалин деб аталадиган зарарли модда ажралиб чиқишига сабаб бўлади. Бу модда беҳига аччиқ данак мазасини\nИлгари табиблар бепуштликда беҳи шарбати билан даволашни тавсия этишган. Унга кўра, шарбат янги ой чиққанидан бошлаб йигирма кун давомида ҳар куни кечқурун бир ош қошиқдан ичилади. Беҳи барглари қайнатиб тиндирилган сув бронхиал астма хуружини енгиллатиш ва ҳатто тўхтатишга даво бўлади.\nБуни тайёрлаш учун беҳининг 5 г. барги устига бир литр қайноқ сув қуйилади, 15 дақиқа паст оловда қайнатилади,баргларни сиқиб олиб ташланади. 2 ош қошиқдан кунига овқатланишдан олдин 3-4 маҳал ичилади. Бу қайнатмани музлатгичда 3 кунгача сақлаш мумкин. Ундан кўп вақт ўтса, эскириб, таъсири қолмайди.\nБеҳининг уруғи ва баргларидан дамланган чой буйрак касалликларида пешоб ҳайдовчи воситадир. Беҳининг қуритилган баргларидан 1 ош қошиқ олинади, уруғидан ҳам шунча миқдор қўшилади, устидан 200 г. қайнаган сув қуйиб, паст оловда 5-6 дақиқа қайнатилади, тиндириб, докадан ўтказиб, таъбга кўра асал қўшилади. Кунига 3-4 маҳал 1 ош қошиқдан ичилади.\nБеҳини пўсти арчиламасдан егани боис овоз пардаларига ҳам жуда зарарли. Чунки унинг туклари томоқни қичитиб, салбий таъсир қилиши мумкин. Шундай экан сиз азиз нотиқ касбида юрган барча суҳандонларга Ибн Сино бобомиз беҳини аустини артиб ташламасдан ейишни тавсия этмаганлар.\nAshab.uz да ҳам кузатиб боринг


Шахс ҳақида — У ким, бу нима — QOMUS.INFO\nQOMUS.INFO > Ш ҳарфи > ШАХС\nШАХС — алоҳида индивид, моҳиятан яхлит ижтимоийахлоқий олам. У ўзида инсон моҳиятини, унинг мавжудот сифатидаги қадриятини мужассам этади. Шахс ижтимоийгуманитар фанларда ўз йўналиши, тадқиқот объекти ва мақсади нуқтаи назаридан турлича талқин этилади. У ўта мураккаб, зиддиятли, қарамақарши, ўзини ўзи инкор этадиган мавжудот сифатида, биологик, физиологик, ижтимоий, маънавий, руҳий, ахлоқий ва эстетик ақлидрок, тафаккур объекти сифатида, ҳатто, фалсафий ва мантиқий, яшаш ҳуқуқи ва ҳаёт мантиғи жиҳатидан тадқиқот манбаига айланиши мумкин.\nШахснинг шаклланиш омиллари кўп ва хилмахиддир. Мас, генетик (наслий), биологиктабиий, маданий, ижтимоий ҳаёт тажрибаси, ўз турдошлари билан муносабатлар ва бошқалар Шахснинг генетик жиҳати унинг наслий асоси, аждодларидан етиб келган физиономия, феълатвор билан, биофизиологик жиҳати эса яшаш учун қувват олиш, овқатланиш, жинсий алоқага киришиш ва насл қолдириш сингари индивидуал эҳтиёж билан белгиланади.\nШахс, моҳиятига кўра, маданийлашган, онг, ақл орқали фаолиятини бошқариш имкониятига эга бўлган, ижтимоийтарихий анъана, турмуш тарзи ва тажрибага асосланган муайян авлодлар вакили. Шахс феномени инсон оламининг бутун мураккабликларини ўзида мужассам этади. Уни ҳар томонлама ўрганиш мақсадида турли даврларда тадқиқот олиб борилган. Айниқса, шарқда у юксак ахлоқиймаънавий меъёрлар орқали тушунилган ва олий хилқат, бебаҳо қадрият деб ҳисобланган. Инсон Шахс сифатида комилликка интилади, ҳаёт мазмунини бойитади, шу асосда кишилик жамиятининг гўзал ва фаровон бўлишига эҳтиёж сезади.\nШахснинг ҳаёт тарзи бевосита жамият ҳаётига дахлдор ва ҳаёт неъматларидан тўла фойдаланишга ҳақли. Шахс тушунчаси инсон тушунчасининг юксак кўриниши, олий мақомидир. Ҳар қандай одам табиий мавжудлиги, яшаш ҳуқуқи ва ҳаёт қадриятига эга бўлган жонзотдир. Бироқ у ҳамма вақт ҳам тўлақонли Шахс бўлиб етилмаслиги мумкин.


Иордания терма жамоаси мураббийлари ҳақида / CHAMPIONAT.asia\nИордания терма жамоаси мураббийлари ҳақида\n05 сен 16:30\nИордания терма жамоасини 1985 йилдан бошлаб ҳисобласак, ҳозир олтинчи мураббий бошқармоқда.\nБу жуда яхши кўрсаткич, албатта. Муҳаммад Авад 15 йил давомида “Нашама”га бошчилик қилган. Қолган араб давлатларидан фарқли равишда Иордания ФА мураббийларни беҳудага алмаштирмайди. Мисрлик Гоҳари 5 йил, португалиялик Вингада 2 йил, ироқлик Ҳамад 4 йил мобайнида Иорданияга бошчилик қилган. Эҳтимол, мураббийга вақт бериш орқали Иордания ушбу саралаш босқичида араб мамлакатлари ичида энг яхши натижани қайд этгандир.\nТерма жамоани бошқарган мураббийлар: Дэнни Макленнон (Шотландия) 1984, Эдсон Таварес (Бразилия) 1986, Муҳаммад Авад 1985-2000, Бранко Смилянич (Сербия) 2000–2002, Маҳмуд Гоҳари (Миср) 2002–2007, Нело Вингада (Португалия) 2007–2009, Аднан Ҳамад (Ироқ) 2009–2013, Ҳуссам Ҳассан (Миср)\nМураббийлар штабида асосан мисрлик мутахассислар фаолият юритаётганини кўриш мумкин. Ҳуссамга акаси ҳам ёрдам беради.\nБош директор: Осама Талал\nБош мураббий: Ҳуссам Ҳассан (Миср)\nЁрдамчилар: Иброҳим Ҳассан (Миср), Тариқ Саид (Миср), Эмад Мандуҳ (Миср), Мануэль Баррионуэва (Бразилия).\nҲуссам Ҳассан Миср ва Африка футболининг энг ёрқин вакилларидан биридир. У Африкада сўнгги 50 йилликнинг энг яхши деб футболчиси топилган. Фаолиятида ҳужумчи амплуасида тўп тепган Ҳассан клублар ва терма жамоа таркибида кўплаб муваффақиятларни қўлга киритган. Клублар учун 179, терма жамоа учун 63 гол ургани унинг қандай савияда ўйнаганини кўрсатиб турибди. Мураббийлик фаолиятини эса 2008 йилдан бошлаган. Миллий терма жамоа миқёсида биринчи марта ишламоқда. Ҳозирча у уч ўйин ўтказиб, бирорта мағлубиятга учрамади.\nТуғилган санаси: 10.08.1966\nТуғилган жойи: Қоҳира, Миср\nЎйнаган жамоалари: 1985–1990 “Ал Аҳли” 78 (31), 1990–1991 ПАОК, Греция 19 (5), 1991–1992 “Ксамакс”, Швейцария 8 (3), 1992–1999 “Ал Аҳли” 153 (78), 2000 “Ал Айн”, БАА 10 (3), 2000–2004 “Замалек” 61(38), 2004–2006 “Ал Масри” 47 (15), 2006–2007 “Терсана” 21(6), 2007 “Ал Иттиҳод” 5 (0).\nКлубларда жами 402 ўйинда қатнашиб, 179 гол урган. Миср миллий терма жамоасида эса 161 беллашувда 63 тўп киритган.\nБошқарган жамоалари: 2008 “Ал Масри”, 2009 “Телеком”, 2009–2011 “Замалек”, 2011 “Исмоилия”, 2012 “Ал Масри”, 2013 “Эл Макаса”, 2013 йил июль ойидан Иордания миллий терма жамоасида.\nҚўлга киритган совринлари: Миср чемпиони (1984–85, 1985–86, 1986–87, 1988–89, 1993–94, 1994–95, 1995–96, 1996–97, 1997–98, 1998–99, 1999–2000, 2000–01, 2003–04), Миср Кубоги соҳиби (1984–85, 1988–89, 1992–93, 1995–96, 2001–02), Миср Суперкубоги соҳиби (2001, 2002), Африка КЭК ғолиби (1983–84, 1984–85, 1985–86, 1992–93), Африка ЧЛ ғолиби (1986–87, 2001–02), Араб Чемпионлар лигаси соҳиби (1995–96), Афро-Осиё ўйинлари ғолиби (1988), БАА чемпиони (2000).\nМиллий терма жамоада Африка Кубоги (1986, 1998, 2006)ни 3 бор қўлга киритган.\nАфрика қитъасида охирги 50 йилнинг энг яхши футболчиси деб топилган.


Маълумотномани тўлдиринг ва жамоамизга қўшилинг\n- Иш ҳаки ва мукофотлар;\n- Мослашувчан иш жадвали;\n- Хизматда тез ўсиш имконияти;\n- Халқаро компанияда ишлаш;\n- Расмий ишга жойлашиш;\n- Овқатланиш учун компенсация;\nБўш иш ўринлари тўғрисида батафсил\nЁш 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60\nМен ишлашни истаган шаҳар\nХатолик тўғрисида хабар бериш\nЖавобларингиз учун қуйидаги шкаладан фойдаланинг\nБутунлай розиман Розиман Рози эмасман Мутлақо рози эмасман\nМен кўпинча бошқа одамларнинг хатти ҳаракатларини тушунмайман\nМен дўконда сотувчи билан узоқ суҳбатлаша оламан.\nМен ҳеч қачон, ҳатто қисқа муддатга бўлса ҳам, бегонанинг буюмини сўрамасдан олмаганман.\nИшда муаммоларни ечиш камдан-кам ҳолатларда менинг ҳаракатимга боғлиқ бўлади\nМен ҳамиша бошқа одамларнинг, ҳатто менга ёқмайдиганларнинг ҳам муваффақиятидан хурсанд бўламан\nҚўрслик ва безбетлик билан тўқнашганда мен ўзимни йўқотиб қўяман\nБарча мени бошқалар талабларига эътиборлигимни гапиради\nҲамкасбларим иш вақтида ўзининг шахсий ишлари билан шуғулланиши менга ёқмайди\nБошқа одамлар билан яхши муносабатлар натижасида мен муаммоларни ҳал эта оламан\nАгар ходим меҳмоннинг қандайдир илтимосини эсдан чиқарса ёки унинг саволига жавоб бермаса, бунинг ҳеч қандай қўрқинчли жойи йўқ.\nЎзининг хатолари тўғрисида гапиришнинг ҳожати йўқ, агар бошқалар буни сезмаса\nМен бошқа одамларнинг қизиқишларини, гарчи ўзимнинг зиёнимга ишласа ҳам, инобатга оламан.\nБошқа ходимлар ҳаммасини тўғри бажараётганига ишонч ҳосил қилиш учун мен уларнинг хулқини синчиклаб кузатаман.\nМен камдан-кам бошқа одамларда адашаман\nМенга негатив кайфиятдаги одамлар билан муомала қилиш қийин\nМенга қоида ва меъёрларни жуда жиддий қабул қилишимни айтишади\nНатижага эришиш учун бошқаларнинг манфаатларидан воз кечиш мумкин\nБолалигимда мендан талаб қилинаётган ҳамма ишни мен дарҳол ва тортишишларсиз бажарар эдим\nАгар менга кимдир ёқмаса, мен нима учунлигини тушуниши хоҳлайман.\nАгар бошқалар сифатли хизмат кўрсатиш муҳимлигини тушинишмаса мен ҳеч нарса билан ёрдам бера олмайман\nАгар раҳбар рухсатисиз ишдан эртароқ икки марта кетилса ҳеч қандай қўрқинчли воқеа рўй бермайди\nБаъзан мен аччиқланаман.\nМен кўпинча олдинги иш жойимдаги хамкасбларим билан суҳбатлашаман\nМен ҳеч қачон бошқаларга зиён келтириши мумкин бўлган қарорларни қабул қилмаганман\nПухта бўлмаган ва ишга ҳалақит берадиган қоидаларни рад этиш мумкин\nХодимлар ўзи менинг эслатишларимсиз хизмат кўрсатиш сифати муҳимлигини тушунишлари керак\nМен бошқа одамларга ишонмасдан барча муаммоларни мустақил равишда ечишга ҳаракат қиламан.\nМен ҳамиша танимаган одам билан биринчи бўлиб суҳбатлашишни бошлайман.\nДарҳол қилиниши лозим бўлган ишни четга олиб қўйиш ҳолатларим бўлиб туради.\nМен туфайли ходимлар доимо меҳмонларнинг талаби ва илтимосларига эътиборлидир\nҲар бир ходим ўзининг хулқи учун жавобгар, мен ҳар бир ходимни кузатиш керак, деб ҳисобламайман.\nАгар кимдир қоидани бузса, бу мен яна бошқа кимгадир хабар беришим кераклигини билдирмайди.\nМен кимни бўлса ҳам тинчлантира оламан, деб айтишади.\nОдатда ишда келиб чиққан муаммони ҳал этишга ва аралашишга бошқалардан илтимос қиламан, чунки менга кам нарса боғлиқ\nМен ҳеч қачон ишга кеч қолмайман.\nМеҳмонларнинг барча илтимосларига қулоқ солишга ҳеч қандай зарурат йўқ.\nКўнгилсизликларга йўл қўймаслик учун ҳар қандай одамга ёлғон гапиришга йўл қўйилади\nХодимлар меҳмонларнинг талабларига эътиборли бўлишлари учун мен кузатиб бораман\nМен берган ваъдаларимни доимо бажараман\nКўчада ахлат ташлаганга мен албатта танбеҳ бераман\nМеҳмон (мижоз) ларга хизмат кўрсатиш муаммоларини лавозими мендан катта одам хал қилиши керак, деб ҳисоблайман\nМаълумотномани тўлдирганингиз ва KFC фаолиятига қизиқиш билдирганингиз учун ташаккур\nУмид қиламизки, биз бир-биримизга мос келамиз ва Сиз муваффақиятли жамоамизга қўшила оласиз!\nБиз албатта Сизнинг номзодингизни кўриб чиқамиз ва агар у бизга мос келса, биз Сиз билан алоқага чиқамиз\nСизга муваффақиятлар ва кунингиз хайрли бўлишини тилаймиз!\nРесторан ходими- бу иш тажрибасини талаб қилмайдиган компаниямиздаги бошланғич позиция\nАгар Сиз киришимли, позитив, масъулиятли, самимий ва ғайратли бўлсангиз – унда KFC компаниясига хуш келибсиз! Бу ерда Сизни қизиқарли иш, ёқимли муҳит, бир олам таассуротлар ва дўстлар кутмоқда! Агар Сизда компаниямиз билан бирга ривожланиш истаги бўлса ва Сиз ташкилотчилик қобилиятингизни намоён этсангиз, у ҳолда Сизни хизматда кўтарилиш кутмоқда!\nРестораннинг барча ходимлари бирга, бир жамоа бўлиб ишлайди. Бир-биримизга ёрдам бериб ва қўллаб-қувватлаган ҳолда биз ғалабага эришамиз!


Имтиёзли тавсияномаларни олиш учун тест синовларига старт берилди - hudud24.uz\nБош саҳифа Янгиликлар Маҳаллий Имтиёзли тавсияномаларни олиш учун тест синовларига старт берилди\nИмтиёзли тавсияномаларни олиш учун тест синовларига старт берилди\n17:18 / 26-01-2021\nМудофаа вазирлиги қўшинларида муддатли ҳарбий хизматни ўтаётган ўғлонлар олий таълим муассасаларига ўқишга киришда қўшимча балл берадиган имтиёзли тавсияномани қўлга киритиш учун тест топширишмоқда.\nТошкент Давлат аграр университетида бўлиб ўтган тест синовларида Тошкент ҳарбий округи ҳудудидаги ҳарбий қисм ва муассасаларда ўз бурчини ўтаётган Ватан ҳимоясидаги йигитлар ўзларининг эгаллаган билим ва кўникмаларини намоён қилдилар.\nЎғлонлар жанговар тайёргарлик, маънавий-маърифий тайёргарлик, математика, физика ва мантиқдан тест топширдилар. Уларга аввал Вазирлар Маҳкамаси ҳузуридаги Давлат тест маркази ходимлари йўриқнома ўтказишди. Назоратчилар гувоҳлигида тест топшириқлари китоблари муҳри очилиб, тарқатилди. Тест синовларини бажариш ва жавобларини белгилаш учун 3 соат вақт ажратилди.\n– Аскарларнинг билими 100 та савол асосида баҳоланмоқда. Имтиҳон жараёнида шаффофликни таъминлаш мақсадида кузатув камералари ўрнатилди. Тест жараёнидан кимдир норози бўлса, жавоби эълон қилингандан кейин икки кун ичида мурожаат қилиши керак. Агар ўзларидан хатолик ўтиб, белгиланган тартиб-қоидаларни бузса, тестдан четлаштирилади, – дейди Давлат тест маркази ходими Содиқжон Талипов.\nЎзбекистон Республикаси Қуролли Кучлари сафида муддатли ҳарбий хизматни ўтаб, ҳарбий қисмлар қўмондонлигининг тегишли тавсияномаларига эга бўлган фуқаролар республиканинг олий ҳарбий таълим муассасаларидаги тегишли таълим йўналишларига ўқишга киришда тест синовлари натижаларига кўра тўплаган балларининг 50 фоизи миқдорида қўшимча балл шаклидаги имтиёзга эга бўладилар.\nАввалги мақолаЖССТ вакили коронавируснинг келажагини башорат қилди\nКейинги мақолаСудлар фаолиятида ахборот технологиялари очиқлик ва шаффофликка хизмат қилади


Абадиятга дахлдор шахслар\nВатан, менинг юрак ипларим,\nБилиб бўлмас самовий қудрат,\nСамовий бир ишонч туфайли\nЮрагимга боғланган фақат.\nҲар гал Ғузор туманидаги мўъжазгина Тожик қишлоғига келганимда, шоир Чори Авазнинг Ватан ҳақидаги ушбу мисралари қулоқларим остида акс-садо бераверади. Ана шу қишлоқнинг кўча бўйидаги салқин шаббодага бурканиб турган дов-дарахтлари, чанг кўчалар ва бағрикенг инсонлар Чори Аваз қалбида илк илҳом туйғусини, она Ватанга бўлган чексиз меҳрни шакллантирган эди.\nШундай тақдир эгалари борки, қанчалик оз умр кўрмасин ўз ижодий ишлари билан нафақат тарих зарварақларидан жой олган, балки инсонлар қалбида ҳам ўчмас из қолдира олган. Рус шоири Лермонтовга нисбатан "шоирлар қишлоқларда туғилади, шаҳарларда вафот этади", Усмон Носирга нисбатан "фавқулодда истеъдодли шоир" деган таъриф берилган. Ўткир Ҳошимов эса "ижодкорда қишлоқнинг юраги, шаҳарнинг ақли бўлсин" деган фикрни айтган эди. Чори Аваз эса бу таъриф ва фикрларнинг ҳаммасини ўзида мужассам эта олган том маънодаги ҳақиқий истеъдодли шоир эди.\nЧори Аваз ўзбек адабиётига, адабиёт ихлосмандларига "Тортилган камон", "Куз эртаси", "Уйғонишдан ўзга толе излама", "Сайланма", болаларга атаб "Бир дунё савол", "Мен ҳам битта Ўзбекистонман" деб номланган шеърий тўпламларини тақдим этди. Таржимонлик соҳасига ҳам қўл уриб, япон ёзувчиси Акутагаванинг "Қоронғиликдаги суҳбат", "Пигмей сўзлари" асарларини, Такубокунинг "Танкалар"и ҳамда фин халқ эпоси ҳисобланган "Калевала" достони, Котиб Ёсиннинг "Гриф" асарларини зўр маҳорат билан ўзбек тилига таржима қилган.\nЎзбекистон Ёзувчилар уюшмаси вилоят бўлими раҳбари Ўроз Ҳайдар шоир ҳақида шундай эслайди: "Мен Чоридек дўстни умрим давомида бошқа учратмадим, у камгап ва камтарин эди. Дўстим билан "Насаф" нашриётида бор-йўғи бир йил ишлаган бўлсам-да, ундан ўзим учун керакли кўплаб нарсани ўргандим. У шунчалар масъулиятли эдики, бирор марта ҳам ишга кечикиб келмаган эди, тиним билмасдан меҳнат қиларди. Агар бирорта яхши шеърни учратиб қолса, шунчалар хурсанд бўлардики, инсоннинг баҳри дили очиларди. Бир марта йўлда ушланиб ишга кеч қолдим. Ишга келсам Чорининг шу қадар жаҳли чиққан эдики, менга қараб: "Шоир, энди бунақа кеч қоладиган бўлсангиз, ишни ташласангиз ҳам бўларкан," деб айтди. Бу гапдан хафа бўлиб хонамда ўтирсам, кириб келди-да, "Ўроз, интизомли бўлсанг, асарларингда ҳам интизом бўлади, тартибни унутма, учар бўлма", деди. Худди мана шу гаплар мени доим тинмасдан ижод қилишга ундайди, доим интизомга чорлайди".\nЧори Авазнинг ушбу мисраларига эътибор берамиз:\nСен келсанг, қайтадан гуллагай хазон,\nСен келсанг, ложувард туюлгай осмон.\nСен келсанг энг дилбар янграгай наво,\nСен келсанг, бағримда тирилар дунё.\nШоирнинг турмуш ўртоғи Зебо Омонова шундай хотирлайди: "Чори ака ишда ҳам, оилада ҳам масъулиятли, тартибли, қатъиятли ва қаттиққўл инсон эди. Ҳар бир ота каби фарзандларини севар, уларни китобга ошно қилиб ўстириш учун 3 ёшли қизимизга алифбо китобини олиб келган эдилар. Дўстга садоқатли, ориятли, ғурури баланд инсон бўлган. Чори Аваз ижодда ҳам ўта жиддий инсон эди. Ишдан келиб ярим тунгача ижод билан шуғулланар, ёзган асарларини эринмасдан қайта-қайта ишларди".\nБиламизки, ҳар бир ижодкорнинг ёқтирган фасли, илҳоми келадиган дамлари бўлади. Зебо опанинг айтишича, Чори Аваз қишнинг қорли кунлари, баҳор гўзаллиги, ёзнинг ларзон меваларга бойлиги, айниқса кузнинг маъсум ва маъюслигини яхши кўриб, бу фаслни ўйчан, донишманд чол қиёфасида кўрган.\nШоирнинг қизи Гули Нигор Авазова эса шундай дейди: "Отам вафот этганида мен жуда ёш эдим, деярли у кунларни яхши эслай олмайман. Онамнинг айтишларига қараганда, отам жуда меҳрибон, очиқкўнгил, адабиётга ошно инсон бўлган эканлар, ҳар доим отамнинг ушбу хислатлари ўзимда бўлишини хоҳлайман. Шоира сифатида эса менга отамнинг шеърлари доим илҳом бахш этади.\nБугун кўнглим яна хотираларга банд,\nЎжар юрагимнинг билгани соғинч.\nОтам хаёллари қайғуга каманд,\nШеърлари эртам-чун беради илинж".\nБешафқат ўлим шоирни ёшликнинг шашти уфуриб турган айни ижод палласида, яъни 1992 йил бу дунёдан олиб кетди. Ўшанда шоир эндигина 35 ёшда эди.\nЧори Аваз бағрикенг, миллат учун, халқи учун қайғурадиган ватанпарвар инсон бўлган. Унинг шеърларида ҳаётнинг азизлиги, инсоний фазилатлар, Ватан муқаддаслиги доим биринчи ўринда турарди. Шоир доим ўзи талпиниб, ўз шеърларида мадҳ этадиган қишлоғида унинг хотирасини абадийлаштириш мақсадида бюсти ўрнатилган. Ҳар йили бу ерда шоирнинг туғилган кунига бағишлаб хотира кечалари ташкил этилади, ҳурмат ва эҳтиром кўрсатилади. Бугун у орамизда йўқ, аммо юксак инсоний фазилатлар, юракларга сўз бўлиб, оҳанрабо мисралари сабаб унинг номи тирик ҳамда абадиятга дахлдордир.


Маълумки, Венгрия Ўзбекистоннинг Европа Иттифоқидаги энг фаол ҳамкорларидан бири ҳисобланади. Мамлакатларимиз ўртасидаги алоқалар барча йўналишлар, хусусан, савдо-иқтисодий соҳада жадал ривожланиб бормоқда. Бунда инвестицияларни ўзаро ҳимоя қилиш ва рағбатлантириш, даромадларнинг икки томонлама солиққа тортилишига йўл қўймасликка қаратилган қатор ҳукуматлараро ҳужжатлар қабул қилингани муҳим омил бўлаётир. Натижада 2014 йилда ўзаро товар айирбошлаш ҳажми 63 миллион АҚШ долларидан ортди.\nВенгрия ташқи ишлар ва савдо вазири ўринбосари Ласло Сабонинг таъкидлашича, венгриялик ишбилармонларнинг Ўзбекистон иқтисодиётига бўлган қизиқиши тобора ошиб бормоқда. Мазкур тадбир эса савдо-иқтисодий ҳамкорликни янада мустаҳкамлаш, янги лойиҳаларга асос солишга хизмат қилиши билан, айниқса, аҳамиятлидир.\nХорижлик ишбилармонларга бизнес юритиш учун мамлакатимизда яратилган қулай шарт-шароитлар, тақдим этилаётган имтиёз ва преференциялар, махсус индустриал зоналардаги имкониятлар ҳақида батафсил маълумотлар берилди. Бу эса анжуманда иштирок этган “Envisys Investment”, “Aquis IT Services”, “Fit-Food”, “HND Stahl”, “Land Bau”, “Logsol”, “Umirs Europe”, “Maxima Foods” сингари компаниялар вакилларида катта қизиқиш уйғотди. Пировардида улар бизнес фаолиятини Ўзбекистон билан боғлаш ниятида эканлигини мамнуният билан изҳор этдилар.\nШу куни Ўзбекистоннинг бир қатор компания ва саноат корхоналари ҳамда Венгрия ишбилармон доиралари вакиллари иштирокида кооперация биржаси ўтказилди. Тадбир асносида эса юртимизда ишлаб чиқарилган товарлар ва кўрсатилаётган хизматлар экспорти бўйича кўплаб шартномалар имзоланди.\nМазкур рукндаги бошқа мақолалар: « Тармоқлараро кооперация ривожининг янги уфқлари\tКооперация алоқалари кенгаймоқда »


Душанбеда қурилаётган жоме масжидида ишчилар 33 метр баландликдан қулаб тушди\nДушанбе шаҳрида қурилаётган Марказий жоме масжидида ўнлаб қурувчилар 33-метр баландликдан қулаб тушди. Душанбе шаҳридаги Исмоил Сомоний туман прокуратураси фавқулотда ҳодиса факти бўйича тергов олиб бормоқда.\n«Ҳодиса 25 феврал кун эрталаб МЖМнинг бош гумбазида пайванд ишлари олиб борилаётган бир вақтда юз берди. Кутилмаганда қурилиш ёғочлари ағдарилиб кетди ва ишчилар ерга қулаб тушди. Ишчилардан айримлари темир конструкцияларга устига қулаб тушгани боис оғир тан жароҳати олди. Таҳминан саккиз киши йўловчи машина ва тез ёрдам машиналарида зудлик билан "Карияи Боло" миллий тиббиёт марказига олиб келинди», - дейди ишчилардан бири Зоир Гиёев.\nМЖМнинг яна бир қурувчиси Муҳаммадали Султоновнинг айтишича, ишчиларнинг ўзлари томонидан хавфсизлик техникасига риоя этилмагани бахтсиз ҳодисага сабаб бўлди. "Объектда эрталаб одам кам эди. Агар ҳодиса бир соат кейинроқ юз берганидами, жабрдийдалар сони анча кўп бўларди", - дейди Султонов.\nМаълум бўлишича, барча пайвандчилар бошқа ташкилотлар билан бирга масжид қурилишилда иштирок этаётган Эрон компаниясида ишлашар эди. Миллий Тиббиёт маркази шифокорларининг сўзларига қараганда, бир жабрдийданинг аҳволи ниҳоятда оғир.\nМарказий Осиёда энг йирик бўлиши айтилаётган Марказий Жомъе масжидининг қурилиши бевосита Тожикистон президенти Эмомали Раҳмоннинг қўллаб-қувватлаши билан амалга оширилмоқда. Эмомали Раҳмон 2009 йилнинг октябрида масжид пойдеворининг қурилишига биринчи тошни қўйган эди. Масжид 12 гектар ҳудудни эгаллайди. Иншоат қурилишининг лойиҳаси Тожикистон ва Қатар мутахассислари томонидан тайёрланган.\nАйни дамда қурилишда Тожикистон ва хорижлик 300 дан ортиқ мутахассис меҳнат қилмоқда. Бугунги кунга қадар режадаги ишларнинг 75 % га яқини бажарилган.\nМарказий Жомъе Масжиди бир вақтнинг ўзида 120 минг кишини сиғдира олади. Шу тариқа, мутахассисларнинг сўзларига қараганда, масжид Туркманистондаги Туркманбоши руҳи ва Қирғизистондаги Имом Сарахси Марказий масжидларини ортда қолдириб Марказий Осиё минтақасидаги энг катта масжидга айланади. Лойиҳа қиймати $100 млн.ни ташкил қилади. Лойиҳанинг70% ни Қатар, 30% ни Тожикистон хукумати молиялаштиради.


61 киши айнан ушбу хусусий бандлик агентлигига чет давлатга ишга юбориш учун турли миқдорларда (ўртача 45 млн сўмдан) жами 2,6 млрд сўм пул тўлашган. Айрим фуқаролар тўловни амалга оширганига тўққиз ойдан ошган.\nБош прокуратура ҳузуридаги Департаментнинг Сурхондарё вилоят бошқармаси «INTERNATIONAL JOB ORGANIZATION xususiy bandlik agentligi» МЧЖ раҳбари Ш.А. ва бошқалар Жиноят кодексининг 168-моддаси 4-қисми билан жиноят иши қўзғатилиб, тергов ҳаракатлари ўтказилаётгани ҳақида хабар берди.\nМазкур хабар Kun.uz сайтида ва сайтнинг ижтимоий тармоқлардаги саҳифаларида эълон қилингандан сўнг республиканинг турли ҳудудларидан, хусусан, Тошкент шаҳри ва вилояти, Фарғона, Андижон, Сурхондарё ва Хоразм вилоятларидан таҳририятга кўплаб мурожаатлар йўлланмоқда.\nМурожаатлардан кўринишича, кўплаб фуқаролар айнан ушбу хусусий бандлик агентлигига чет давлатга ишга юбориш учун турли миқдорларда пул тўлашган. Айрим фуқароларнинг тўловни амалга оширганига тўққиз ойдан ошиқроқ вақт ўтган.\nФуқароларни ташвишга солаётган яна бир сабаб мазкур бандлик агентлигининг телеграм тармоғидаги каналида ўз мижозларига йўллаган баёноти бўлган:\n«Тасдиқланмаган маълумотлар асосида ҳозирги кунда оммавий ахборот воситалари томонидан тақдим этилаётган маълумотлар ўз исботини топгани йўқ. Тез орада ушбу маълумотларнинг нотўғрилиги тасдиқланади».\nТаҳририятга мурожаат йўллаган фуқарларни терговни қайси орган олиб бораётгани, уларга етказилган зарар қандай тартибда ундирилиши, шунингдек бу масалада қайси органга мурожаат қилиш кераклиги ҳақидаги саволлар қизиқтирмоқда.\nKun.uz тегишли ҳуқуқни муҳофаза қилувчи органлар билан ҳамкорликда мазкур саволларга тез орада аниқлик киритишга ҳаракат қилади.\nЭслатиб ўтамиз, Бош прокуратура матбуот хизмати томонидан тақдим этилган маълумотга кўра, «INTERNATIONAL JOB ORGANIZATION xususiy bandlik agentligi» МЧЖ мансабдор шахслари 2019 йил давомида фуқароларнинг ишончини суиистеъмол қилиб, Дания ва Швейцария давлатларига ишга юбориш важи билан уларнинг ҳар биридан (61 нафар) 45 млн сўмдан жами 2,6 млрд сўмни жамиятнинг банк ҳисоб рақамига ўтказдириб, уларни ишга юбормасдан, фуқароларнинг манфаатларига жуда кўп миқдорда зарар етказишган.\nБундан ташқари, жамиятга алоқадор шахслар 2019 йилнинг июль ойида Корея Республикасига ишга юбориш важи билан 4 нафар фуқаронинг 16 500 АҚШ доллари ҳамда 125 млн сўм пулини фирибгарлик йўли билан қўлга киритишиб, ўзларининг шахсий эҳтиёжларига ишлатиб юборишгани аниқланган.


"Бу сафар мўъжиза юз бермади, хоҳлагандик, ўхшамади" / CHAMPIONAT.asia\n19:40АПЛ. "Манчестер Сити" - "Суонси". Бошланғич таркиблар маълум 0 19:26АПЛ. "Арсенал" йирик ҳисобда ғалаба қозонди, "Бёрнли"да дуранг 3 19:00Англия кубоги. "Челси" - "Саутгемптон". LIVE ҳисоб 7 18:51Венгер терма жамоани бошқармоқчи?! 7 18:34Буффон Аргентинага бормайди 0 18:20"Металлург" билан ўйинда "Нефтчи" сафида йўқотиш 7 18:16"Навбаҳор" дарвозабони "Пахтакор"га қарши ўйнамайди 43 18:08Англия кубоги. "Челси" - "Саутгэмптон". Таркиблар маълум 8 18:01ПРО-Лига, “В” гуруҳи. 3-турда энг кўп мухлис Зоминда 3 18:00Санчес: "Венгер - афсона" 1 17:58ПРО-Лига, “А” гуруҳи. 3-турда энг кўп мухлис Самарқандда 5 17:41"Лестер" Жейми Вардига янги шартнома таклиф қилмоқчи ва юқори маош тўламоқчи 7 17:26"Боруссия" ҳужумчиси Бундеслигада гол урган энг ёш англиялик футболчи бўлди 5 17:11"Барселона"дан "Реал"га ўтган яна бир футболчи бор экан 16 17:09Каталония дербиси. "Эспаньол" ғалабага эришди 2\n"Бу сафар мўъжиза юз бермади, хоҳлагандик, ўхшамади"\nТеглар : БарселонаОмонжон ТўхтамирзаевОмонжон\nБу менинг эмас, "Барселона"га бефарқ бўлмаган бир дўстимнинг гапи.\nҲа, таркибида жаҳон юлдузлари бўлган "Барселона" ўзини ҳам, "Ювентус"ни ҳам росса қийнади. Аммо муросасиз ўтган учрашувда орадаги фарқни йўқ қилиш тугул, битта ҳам гол ура олишмади каталонияликлар.\nЖамоа аввалги кучини йўқотаётгандек. Келишган қомат, ўша чирой, пардоз ҳам эсдан чиқмаган, лекин нимадир йўқолиб қолди. Мотор машинада қандай вазифа бажариши ҳеч кимга сир эмас-а? "Барселона" ўйинида ўша "мотор" йўқолиб қолгандек. Айнан у сабаб жамоа олдинлари исталган рақиб дарвозасига йўл топа олар, манаман деган рақибларни сал қолса, "йиғлатворарди". Бошқа жамоа мухлислари, жумладан "Реал" ишқибозлари тан олинг, таҳминан бундан 10 йилча аввал "Барселона" даври гувоҳи бўлгандик. Барчанинг ўз фикри бўлиши табиий, аммо ўша кезлари деярли барча совринни "Барса" ютиб кетаверди. Бироқ нима бўлганда ҳам бу шунчаки факт ва уни деб ҳамюртингиз билан урушишга арзимайди.\nБугунги кун "Барселона"сига қайтсак. Кузатилаётган "" вақтинчаликмикин? Буни вақт кўрсатади. Катта эҳтимол билан ёзги танаффусдан сўнг, сизу-биз яна ўша навқирон "Барселона"нинг ўйинига гувоҳ бўлармиз.\nБаланд парвозлардан сўнг, жуда қаттиқ шўнғишлар бўлиши - ҳаёт қонуни ҳисобланади. Испан клубида ўша давр бошланди чамамда.\nТўғри, нисбатан кучсизроқ рақибларни МСН учлиги ҳозирги ҳолатида ҳам кўрдим демай, янчиб ташлайди. Туриннинг "Ювентус"и, ўзининг мустаҳкам ҳимояси билан, бошқа даражадаги рақиб. Шу билан бирга, сал аввалроқ Парижда, ўтган ҳафта Туриндаги қақшатқич зарбалар бўлмаганда, балки бугун ҳам: "Ие, қаранг, "Барса"га бир нима бўлди. Бу шунчаки омад келмаган ўйингина эмас, балки жиддийроқ муаммо" - деб бонг урмаган бўлармидик.\nБироқ ўша йирик мағлубиятлар, кўриб ўрганмаганимиз, "Барселона" ожиз қолиб ютқазган ўйинлар бўлди-ку.\nЖавоб ўйинидаги воқеалар ҳали ҳали узоқ йиллар давомида эслаб юрилади. "Камп-Ноу"да Неймар, Месси ва жамоадошлари улкан ишни амалга оширишди, қойил! Аммо, қон ютиб эришилди ўша натижа. Бу ҳар қандай жамоанинг қўлидан келавермайди. Лекин, ана ўшанда, биринчи ўйиндан сўнг, хаёлингизнинг бир четидан, "Барса"га нима бўляпти" деган савол ўтмаганмиди?\nАна ўша саволга жавоб бера оласизми? "Барселона" уйқусирагани ёки хоҳламагани учун эмас, айнан ўша куни, ўша холатда бундан ортиғига қодир бўлмагани учун ютқазди.\nМарк Фрейдкиннинг "Меж еще и уже" деган қўшиғини эшитганмисиз? Ана ўша қўшиқда: "Ҳали ҳам хоҳлаймизу, лекин..." деган жумлалар қайта-қайта такрорланади.\nТўғри, қўшиқчи умуман бошқа нарсаларни назарда тутган. Лекин "Барса"нинг ҳозирги ҳолатига айнан ўша гаплар мос тушади. Жамоа ютишни, ёрқин ўйин кўрсатишни хоҳлаяпти, аммо эндиликда... Ўхшамаса қийин-да!\nТунда бўлган ўйиннинг илк дақиқаларидан мезбонлар олдинга отилишди, амалда нима бўлди? Ҳеч нима. Ахир, бир ҳафта аввал "Ювентус" улкан ишонч билан рақибни тўпсиз югуришга мажбур қилгани билан, кечаги ҳолатни солиштириш мумкинми?\nМесси, Суарес, Неймар ва қолганлар қовоқларини солиб юришди, бор кучларини ишга солишди, бицепс, трицепс ва бошқа мушаклар ҳам қолмади, меҳнат қилишди, Буффон дарвозаси томон деярли аниқ зарбалар беришди. Деярли аниқ. Рақиб эса буларнинг ҳеч бирини писанд қилмай, пинагини ҳам бузгани йўқ.\nШу кеча бутун дунё Европадаги энг кучли ҳимоя чизиқларидан бирининг хотиржамлигини яна бир бор кўриб қўйди.\nБалки "Юве" Чемпионлар Лигасида ғолиб чиқса, воқеалар ривожига назар солсак, бу амалга ошиши ҳақиқатга жуда яқин бўлган ҳодиса, биз чемпионга ютқаздик деб жамоа мухлислари ўзларини бироз овутишлари мумкин.\nЛекин умуман олганда... Умуман олганда, каталонияликлар ижросида бундай чинакамига кучсиз ўйинни охирги марта қачон кўрганимизни эслаш бироз мушкул вазифа. Ўйин бўйича ҳам эмас - рақиб ҳимоясини ёриб ўтиш, гол уриш бўйича!\nЎйин якунланар экан, мезбонлар (уларнинг миллиардлаб мухлислари)ни нафақат куч балки кейинги босқич умиди ҳам тарк эта бошлади. Хаттоки иккита гол ҳам уларга ҳеч нарса бермасди.\nЎйиндан аввал Месси бу сафар Буффонга гол ура оладими, Неймар ПСЖ билан ўйинда бўлгани каби, яна жамоани ортидан етаклайдими, Суарес нечта гол уради, балки масала пенальтилар сериясига етиб борар ва бошқа саволлар... Иккинчи бўлим ўрталарига келиб, "Барселона" "автопилот"да тўпга эгалик қиларкан, саволлар тобора камайиб бораверди.\nОхири иккитагинаси қолди: биринчиси, мезбонлар ҳеч йўғи битта гол урадими? Иккинчиси, мана шу иштиёқ Туриндаги ўйин вақтида қаерда юрганди? "Барселона"дек кучли клуб мағлуб бўлиши ачинарли ҳол. Тўғри, аввалги босқичда кўрсатган "қилиқлари" сабаб, бу футболчилар нафақат клуб, балки футбол тарихига кириб бўлдилар, лекин иштаҳа тановвул пайти келади деганларидек, мухлислар кўпроғини кутишганди.\nАна энди жавобларга келсак, биринчиси: йўқ, мезбонлар гол бирорта ҳам гол ура олишмади. Иккинчиси: ёзда кетаман деган Луис Энрике ҳам, унинг шогирдлари ҳам тан олишмайди. Туринда рақиб "кўканорранглилар"ни "боғлаб" ташлади. Футболчиларга (фитнесчилар тили билан айтганда) мушак массаси етишмади. Танадаги мушак массаси (мышечная масса) шунчаки ёғга айланиб кетгандек.\nАфсус... Чиндан кучли жамоа. Майли, кейинги ўйинларда омад тилаб қоламиз. "Ювентус"га эса - Чемпионлар Лигаси Кубоги. Ҳеч бўлмаса, Буффон бунга лойиқ-ку!\nP.S: "Куни-кеча, ҳамкасбим мақоласининг "комментида" "Эртага "Барса" ютқазиб қўйса, "СА"да мотам бўлади" деган гапга кўзим тушганди. Эътибор бердингизми, сайт доимгидек ишлаяпти, тўхтаб қолгани йўқ. Шу сабабли, сайт ва унинг ходимларини "барсачи" ёки "Реал Мадрид"га ён босади демаслигингизни сўраган бўлардим. "СА" сизлар учун ишлаяпти, сиз ўқувчиларсиз ўша мақолаю, хабарларнинг қиймати ҳам сезилмасди. Лекин барчага бирдек ёқишнинг ҳам иложи йўқ. Жамоангиз ютқазиб турса, ҳеч ким ва ҳеч нима ёқмай қолиши ҳам табиий ҳол. Лекин...\nЯна бир гап, тўғри журналист бетараф бўлиши шарт, лекин агар ўша журналист футболга қизиқмаса (қайсидир жамоалар ўйинини берилиб томоша қилмаса), унинг мақоласи эҳтироссиз сўзлар жамланмаси бўлиб қолмайдими?!\nНима бўлганда ҳам, футбол – бу ўйин. Асабларингизни асранг ва яқинларингизни эҳтиёт қилинг!\n"Барселона"дан "Реал"га ўтган яна бир футболчи бор экан 16\nФутбол тарихидаги энг совриндор футболчилар ФОТО 31\nОмар Момани: Иньеста ва кубок 11


Рост ва ёлғон\nعَنْ عَبْدِ اللَّهِ بنِ مَسعودٍ رَضِيَ اللَّهُ عَنْهُ قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : " عَلَيْكُمْ بِالصِّدْقِ فَإِنَّ الصِّدْقَ يَهْدِي إِلَى الْبِرِّ وَإِنَّ الْبِرَّ يَهْدِي إِلَى الْجَنَّةِ وَمَا يَزَالُ الرَّجُلُ يَصْدُقُ وَيَتَحَرَّى الصِّدْقَ حَتَّى يُكْتَبَ عِنْدَ اللَّهِ صِدِّيقًا وَإِيَّاكُمْ وَالْكَذِبَ فَإِنَّ الْكَذِبَ يَهْدِي إِلَى الْفُجُورِ وَإِنَّ الْفُجُورَ يَهْدِي إِلَى النَّارِ وَمَا يَزَالُ الرَّجُلُ يَكْذِبُ وَيَتَحَرَّى الْكَذِبَ حَتَّى يُكْتَبَ عِنْدَ اللَّهِ كَذَّابًا "\nАбдуллоҳ ибн Масуъд розияллоҳу анҳудан ривоят қилинади:\nРасулуллоҳ соллаллоҳу алайҳи васаллам айтганлар: “Ўзингизга росргўйликни лозим тутинг. Албатта ростгўйлик яхшиликка олиб боради. Албатта яхшилик жаннатга олиб боради. Киши ростгўйликда ва тўғри сўзлашга ҳаракат қилишда бардавом бўлади. Ҳатто Аллоҳнинг ҳузурида сиддиқ деб ёзиб қўйилади…”. )Бухорий ва Муслим ривояти).\nХалқимиз азал-азалдан турли хил миллий ва умуминсоний фазилатлари билан дунё ҳамжамияти орасида алоҳида ажралиб турувчи халқ ҳисобланади. Бағрикенглик, меҳмондўстлик, ҳушмуомалалик, катталарга ҳурмат – буларнинг барчаси халқимизнинг олий фазилатларидандир. Шу жумладан ростгўйлик ҳам. Муқаддас динимиз ҳам инсонларни ростгўй бўлишга чақирувчи ва ростгўйликни тарғиб қилувчи дин ҳисобланади. Пайғамбаримиз соллаллоҳу алайҳи васалламнинг ҳали нубувват келмасидан олдин ҳам халқ ичида “ал-Амийн” яъни “ишончли” дея ном чиқарганликлари эса бу гапимизга ёрқин далил бўла олади. Ростгўйлик борасида Пайғамбаримиз соллаллоҳу алайҳи васалламдан кўплаб ҳадислар ривоят қилинган.\nЮқоридаги ҳадиси шарифда Набиий соллаллоҳу алайҳи васаллам барчани рост гапиришга ва ростгўй бўлишга чақирганлар. Шу билан бирга ростгўйларнинг Аллоҳ таоло ҳузуридаги мақомини баён қилиб берганлар. Ростгўйликда бардавом бўлган инсон ростгўйлиги учун жаннатга киритилишини ва унга Аллоҳ таоло ҳузурида “Сиддиқ” деб ном берилишини эшитган ҳар бир мусулмон, шубҳасиз ростгўй бўлишга интилади. Ҳамма ростгўйликка интилса, инсонлар орасидаги тушунмовчиликларга ҳам барҳам берилади. Натижада, жамият ҳаёти ҳам ижобий томонга ўзгаради. Тўғрисўзликнинг Аллоҳ ҳузуридаги мақомининг боиси ҳам айни мана шунинг учун бўлса ажаб эмас.\nУламоларимиз: “Ростгўйлик бу – қалбингдаги ҳақиқатни тилингда зоҳир қилишингдир”, - дейишган.\nДемак, зоҳиран қилган ишларимизнинг барчаси қалбимизда бўлмоқлиги керак. Ҳеч бир ҳаракатимизни ростгўйликдан йироқ ҳолда, хўжакўрсинга қилмаслигимиз лозим бўлади.\nРостгўйлик – Аллоҳ таолога ихлос билан ибодат қилишда, инсонлар билан муомала қилишда, ваъдада, олди-сотди масалаларида, никоҳ ва бошқа масалаларда кишининг зоҳири худди қалби каби бўлмоқлигидир. Киши инсонлар билан муомалада бир хил бўлиши, ваъдасига вафо қилиши, олди-берди масалаларида ва бошқаларида тили ва ҳаракатларини қалби ила мутаносиб қилиши лозим бўлади.\nҲадиси шарифнинг давомида:\n“…Ўзингизни ёлғончиликдан сақланг. Чунки ёлғон бузуқликка етаклайди. Бузуқлик оловга олиб боради. Киши ёлғон сўзлашда ва ёлғон сўзлашга ҳаракат қилишда бардавом бўлади. Ҳатто Аллоҳнинг ҳузурида каззоб деб ёзиб қўйилади”,- дедилар. )Бухорий ва Муслим ривояти).\nБу ҳақида Қуръони каримда Аллоҳ таоло марҳамат қилади:\n“Эй иймон келтирганлар! Ростгўйлар билан бирга бўлинглар”. (Тавба,119)\nУламоларимиз: “Ёлғон бу – қалби тасдиқ қилмаган нарсани айтишдир. Омонатга хиёнат ҳамда бошқалар томонидан айтилган рост сўзни била туриб тасдиқламаслик ҳам ёлғондир” ,-деганлар.\nЁлғон гапириш динимиз ҳаром қилган амаллардандир. Пайғамбаримиз соллаллоҳу алайҳи васаллам инсонларни қай даражада ростгўйликка тарғиб қилсалар, ёлғончиликдан шу даражада қайтарганлар.\nСаҳл ибн Саъд розияллоҳу анҳудан ривоят қилинган ҳадисда:\nРосулуллоҳ соллаллоҳу алайҳи васаллам: “Ким менга икки лаби ва икки оёғи орасидагига кафолат беролса, мен у учун жаннатни кафолат бераман”, дедилар. (Бухорий ривояти).\nБу ҳадиси шарифдан ҳам маьлум бўлмоқдаки Расулуллоҳ соллаллоҳу алайҳи васаллам “Ким менга икки лаби орасидагига кафолат беролса, мен у учун жаннатни кафолат бераман”, демоқдалар. Агар жаннатга киришимиз учун тилимиз аҳамиятли бўлмаганида эди, У зот уни зикр қилмаган бўлар эдилар. У зот зикр қилдиларми! Демак унинг аҳамияти бор. Шунинг учун ҳам мўмин-мусулмон тилига жуда ҳам эьтиборли бўлмоғи лозим ва лобуддир.\nБир киши гапида битта ёлғон ишлатса, ўша гапи ростлигини исботлаш учун яна бир ёлғон ишлатади. Натижада бир ёлғон кетидан ўнлаб ёлғонлар келиб чиқади. Ёлғон гапирувчи эса ҳар доим сири фош бўлиб қолишидан қўрқиб яшайди. Агар бир киши ёлғончи бўлса, жамиятда чигалликлар содир бўла бошлайди. Мабодо ўнлаб кишилар ёлғончи бўлса-чи?\nУ ҳолда жамиятда ўзаро ишонч йўқолади. Ҳеч ким бир-бирига ишонмай қўяди.\nҲозирги глобаллашув даврида энг асосий муаммога айланган нарсалардан бири ҳам айнан ёлғон ахборотдир. Интернетда ўнлаб ёки юзлаб эмас, балки минглаб, миллионлаб киберқаллоблар ва экстремистик оқимлар айнан ёлғон ишлатиб, инсонларни алдашади. Ҳар хил қиёфаларга кириб олиб, ўша қиёфа орқали ишини қилаверади. Айни даврда бу киберқаллоблар муқаддас Ислом динимизнинг пок номини булғамоқдалар. Гўёки Исломга даъват қилмоқдалар-у, аслида ўзларининг бирор иши Исломга тўғри келмайди. Улар фақат динимизнинг пок номидан фойдаланадилар, холос. Ана шундай ғаламис кимсаларнинг қилган бузғунчиликлари сабабли муқаддас динимиз номига ҳар хил номаъқул гаплар айтилмоқда. Таъна тошлари ёғдирилмоқда.\nЎйлаб қаралса, буларнинг барчаси ёлғон ортидан келиб чиқмоқда. Ҳадиси шарифда ёлғоннинг қаттиқ қораланишининг сабаби мана шу жойда ҳам ойдинлашади.\nДемак, биз динимиз софлигини сақлашни ва жамиятимиз гуллаб яшнашини истасак, ёлғонга йўл бермаслигимиз керак бўларкан. Ҳамма тўғрисўзликка интилган жамият эса ўсиш ва ривожланишда давом этаверади.\n4646 марта ўқилди\nДругие материалы в этой категории: « Ўзганинг дардини ҳис қилиш - ҳақиқий инсонийлик\tДўстлашиш фазилати »


Соч-соқоли оқ қариялар қилмиши ошкор этилди - Darakchi\nСоч-соқоли оқ қариялар қилмиши ошкор этилди\nЖИНОЯТ 17.02.2018, 11:41\nСурхондарё вилояти Денов туманида яшовчи Сафар Соҳибов (исм-шарифлар ўзгартирилган) 60 ёшнинг остонасида “Марихуана” гиёҳванд моддаси билан ички ишлар идоралари ходимлари қўлига тушди. Унга нисбатан Жиноят кодексининг тегишли моддалари билан айблов эълон қилиниб, дастлабки суриштирув ишлари олиб борилди, деб ёзади ЎзА.\nМаълум бўлишича, Сафар Соҳибовга 1,05 грамм “Марихуана” гиёҳванд моддасини Денов туманидаги Сўфи Оллоёр номидаги маҳаллада яшовчи, ҳеч қаерда ишламайдиган 55 ёшли укаси Сами Сафаров берган экан. Соч-соқолига оқ оралаган акасини заҳри қотил билан “сийлаган” Сами Сафаровнинг уйи кўздан кечирилганда яна 0,67 грамм “Марихуана” гиёҳвандлик моддаси топилди.\nШу ўринда Сами Сафаров оғуни қаердан олибди, деган савол пайдо бўлади. Қилни қирқ ёрадиган ички ишлар ходимлари бу саволга ҳам жавоб топишди. У заҳри қотилни Денов тумани Боғинав маҳалласида яшовчи 67 ёшли Карим Қаршиевдан олган. Шу куни К.Қаршиевнинг уйида 0,19 грамм “Марихуана” гиёҳвандлик моддаси борлиги аниқланиб, тегишли тартибда ҳужжатлаштирилди.\nАни пайтда мазкур жиноят иши юзасидан тергов-суриштирув ишлари давом этмоқда.\nБулунғурда “Ласетти” ағдарилиб, йўловчиси қурбон бўлди


СЎЗ СИЗГА: Россияга виза тартиби муҳожирлар билан боғлиқ муаммоларни ҳал қиладими? - BBC News O'zbek\n14 май куни Москва яқинидаги қабристонлардан бирида меҳнат муҳожирларининг кўп сондаги иштирокида бўлиб ўтган муштлашувдан сўнг Россия парламентининг юқори палатасида Ўзбекистон ва Тожикистон фуқароларига нисбатан виза тизимини киритиш таклифлари янграмоқда.\nРИА Новости хабар агентлигига кўра, Федерация Кенгашининг Мудофаа ва Хавфсизлик бўйича қўмитаси раҳбари ўринбосари Евгений Серебренников "миграция соҳасидаги қонунларни қатъийлаштириш вақти келди", деб айтган.\n"Биз қонунларни қабул қилаётганда одатда демократик давлатлар тажрибасига таянамиз. Лекин баъзида бу нотўғри. Мамлакат хавфсизлиги муҳимроқ", деб айтган Евгений Серебренников. Виза тартибини киртиш ҳақидаги фикрлар Парламентнинг қуйи палатасида ҳам янграган.\nРоссиядаги миллионлаб меҳнат муҳожирларининг ишлаш ва яшашлари, турли суғурталар, уларнинг ҳуқуқлари ва хавфсизлиги соҳасида муаммолар кўплиги ҳеч кимга сир эмас. Ҳақиқатдан ҳам виза тизимини киритиш билан уларнинг оқими тартибга солинадими? Шу билан Россия мулозимлари ўзлари “юз тутаётган муаммоларни” ечиши мумкинми? Сизнингча, бу каби виза тизими муҳожирларнинг ҳаётига қандай таъсир қилади?\nМеҳнат муҳожирининнг ўзи учун ҳам виза режими қонуний равишда мамлакатга келиб, яшаш ва ишлаш учун асос яратади деган қарашларга муносабатингиз қандай?- деб мурожаат қилган эдик.\nBBCUZBEK Facebook ва Одноклассники саҳифаларидаги изоҳларда фойдаланувчилар виза тартиби жорий қилинишига ўз муносабатларини шундай баён қилганлар.\n( Аксарият изоҳлар таҳрирсиз берилмоқда –таҳ.)\nАзиз Адизовнинг Фейсбукда ёзишича : Виза бўлганда хам фойдаси йук. Бўладиган муштлашувлар виза бўлса хам бўлаверади. Нимага бир жойда уруш бўлса факат узбек кўндаланг, ахир тожиклар билан чеченлар уришганку ҳаммаси ўзбекка осилади...\nIra Malikovna эса Бемаънилик бу, деб фикр қолдирган.\nФозил Хушбаковга кўра, Ғишт колипдан кўчди.\nSOLIXA SOLIXAнинг "Agar viza bolsa bowqa xech qanday dokument qilinmidimi ?"- деган саволига\nКОДИРЖОН: Корея АҚШда кандай ишлашяпти ўшандай буладида, деб жавоб беради.\nОдноклассники тармоғида ББС ўқувчилари фаол, лекин эътиборни тортадиган жиҳати, уларнинг деярли ҳаммаси исмсиз фикрлар қолдиришган. Ўзбекистонда интернетдан фойдаланувчиларнинг назорат қилиниши ҳисобга олинса, бу ҳолатни тушуниш мумкин.\nДастон деган фаолнинг: бу бўҳтонлар, ҳаммасини ўзлари қилишяпти... тўгридан тўғри чиқариб юбормай охири визага тайёрлаяпти мақсади Ўрта Осиё мигрантларидан тозалаш, деган гапини бир қанча фойдаланувчилар ёқлашган.\nГапиз тўғри, худди Тошкентдай қилмоқчи, деб ёзади бири.\nТошкентни нима алоқаси бор бу ерда. Тошкентга келганда кўрасиз. Ўз уйингда "ВАТАН"сиздай юрамиз, Тошкентда туғилмасанг ватангадодай эхх...нимасини айтай, дейди бошқа бир фойдаланувчи.\n"Хафа бўлманг сабр сўранг бизга ўхшап", деб сабр тилаган ўқувчига,\n"Ҳали Ўзбекистонда ишлар купайиб кетади. Ҳамма узини шаҳрида ишлайди насиб қилса" ёки\n"Ўзбегимга хамиша бахт, омад, АЛЛОҲим қўлласин ва раҳми келсин, мажбурликда юрган меҳнатсевар юртдошларимизни "дангаса"деганларга Худо инсоф берсин, каби изоҳлар қолдирилган.\n"Бир одам... ич-этини кемиради Ватанни деб, Бир одам... соат сайин семиради Ватанни еб..." деган шеърий изоҳ остида\n"Сиз бу гаплариз билан ташвиқот юритманг ниқоб устида" дейди норози бошқаси.\nУнга жавобан, "Бу ниқоб эмас хақиқат",\n"ЎЗ ВАТАНИНГДА ВАТАНГАДО БЎЛИШДАН ҲАМ ОРТИҚ СИТАМ БОРМИКИН?…"\nАкахонлар ҳали ҳаммаси ортда қолади. Худо хоҳласа сабр килинглар, иноқ бўлинглар. Урушмелар Барака кочади, каби савол-жавобларни ўқиш мумкин Однокласникида.\nBahromidin Yoldashov: Худо хоҳласа кетсам келмайман Россиясига, деб ёзади.\nФахритдин Абдурахмонович эса: Ким кетса кайтиб келади, хеч ким. Кимга выгодно бу ерга юриш, ҳамма кетади уйига. Шу пулни Ўзбекистондаям топса бўлади. Так что хаменг егиштириб кетларин уйларинга, Бута юриб номинга дог туширмаринг, дея маслаҳат беради.\nУнинг ёзганлари ҳам баъзиларда норозилик уйғотган.\nСен канча пул топасан Ўзбекистонда? Нима иш киласан? Ёз хаммасини, пул топишни ургат бизга хам Узбекистонда....,- савол беради Одноклассники даги ўқувчи.\nФахритдин Абдурахмоновичга кўра, пул топиш учун профессор булиш шарт эмас!\nСАРДОР никли фаолнинг ёзишича, viza Qilaolmaydi Улар Qorqoq. Ozi Rossiya Evropa Aqsh bn Aloqasi Yaxshimas Orta Osiyo Qoldi Viza Qilsa Koramiz Nima Bolarkin.\nМосква қабристонидаги муштлашув бўйича 12 киши ҳибсга олинган\nРоссия: муҳожирлар муштлашувида қурбонлар бор\nҒурбатдаги ғариблар: 'Ўзбегу тожикка қийин бўлди...'\nҒурбатдаги ғариблар: 'Пенсиягача ишлаб кетайлик деб келдик...'\n"Марказий осиёликлар Москвада ҳужумларни режалаганлар"\nТожик муҳожир: айбим менинг миллатим\nМосквада ноқонуний муҳожирларга 'ов' бошланди\nМосква мусулмонлари билан учрашув


Жиноятчиликнинг олдини олиш ва ҳуқуқбузарликка қарши курашиш масаласи муҳокама этилди\nSiz bu yerdasiz: Bosh sahifa O' zbekiston yangiliklari Жиноятчиликнинг олдини олиш ва ҳуқуқбузарликка қарши курашиш масаласи муҳокама этилди\n2018 йил 23 июнь куни Ҳудудларда жиноятчиликнинг барвақт олдини олиш ва ҳуқуқбузарликка қарши курашиш бўйича Республика комиссияси ҳамда халқ депутатлари Сирдарё вилоят Кенгашининг қўшма йиғилиши ўтказилди.\nУнда Республика комиссияси ва 5-минтақавий Ишчи гуруҳи аъзолари, сенатор ва депутатлар ҳамда масъул идоралар, ҳуқуқни муҳофаза қилувчи органлари, давлат ва жамоат ташкилотлари раҳбарлари қатнашди.\nЙиғилишда Сирдарё вилоятида жорий йилнинг беш ойида жиноятчиликнинг барвақт олдини олиш ва ҳуқуқбузарликка қарши курашиш борасида амалга оширилган ишларни ўрганиш натижалари муҳокама қилинди.\nВилоятда ижтимоий-криминоген вазиятни, жиноятчилик аҳволини, жиноятларни содир этишга сабаб бўлган омилларнинг таҳлили асосида ҳуқуқбузарликлар профилактикаси ва жиноятчиликка қарши курашиш бўйича жорий йилнинг 2-чорагига мўлжалланган “йўл харита”лари ишлаб чиқилган. Олиб борилган ишлар натижасида жорий йилнинг беш ойида умумий жиноятлар 50 фоизга, жиноят-қидирув соҳасидаги жиноятлар 55 фоизга камайган. Вилоятдаги 221 та маҳалланинг 119 тасида (53 фоизида) биронта ҳам жиноят содир этилишига йўл қўйилмаган.\nБироқ ютуқлар қаторида вилоятда айрим йўналишларда камчиликлар ҳам борлиги аниқланган. Жумладан, Гулистон шаҳри, Оқолтин, Боёвут ва Сайхунобод туманларида одам ўлими билан боғлиқ йўл-транспорт ҳодисалари сезиларли ошган. Зарур тарғибот-ташвиқот ва белгиланган вазифалар ўз вақтида бажарилмагани боис Сайхунобод, Оқолтин, Мирзаобод туманларида муқаддам судланганлар томонидан жиноят содир этилиши ҳолатлари кўпайган.\nЙиғилишда ички ишлар идоралари ва маҳалла тизимининг ўзаро ҳамкорлиги самарали тарзда йўлга қўйилмагани, коллеж ўқувчиларини таълимга тўлиқ жалб қилиш чоралари кўрилмагани қайд этилди.\nТадбир якунида Ҳудудларда жиноятчиликнинг барвақт олдини олиш ва ҳуқуқбузарликка қарши курашиш бўйича Республика комиссияси ҳамда халқ депутатлари Сирдарё вилоят Кенгашининг қўшма қарори қабул қилинди.\nЙиғилишда Республика комиссияси Раиси, Ўзбекистон Республикаси Олий Мажлиси Сенати Раиси Н.Йўлдошев иштирок этди.


Россияда Россия гвардияси бошлиғининг ўринбосари ҳибсга олинди - ОАВ\n17 Mart 20:01 Жаҳон\nбошлиқ ўринбосари Гаврилов МИЛЛИЙ ГВАРДИЯ ПУТИН РОССИЯ ФСБ\nРоссияда Россия гвардияси раҳбари ўринбосари, генерал Роман Гаврилов қўлга олинди.\nБу ҳақда 17-март, пайшанба куни тадқиқотчи журналист, Bellingcat нашри раҳбари Христо Грозев Twitter-да маълум қилди.\n«Учта мустақил манбанинг хабар беришича, Россия гвардияси (Россия Федерацияси ички қўшинларининг Украинада катта йуқотишларга учраган бўлинмаси) бошлиғи ўринбосари генерал Роман Гаврилов ФСБ томонидан ҳибсга олинган. Гаврилов ҳам аввалроқ Федерал хавфсизлик хизматида ишлаган. Хизмат, Путин хавфсизлик хизмати”, деб ёзади Грозев.\nХитой Россиядан газга янги чегирмалар талаб қилди\nУ Гавриловнинг ҳибсга олинишининг аниқ сабабини айтмади. Хабарлардан бирига кўра, бунга “ҳаёт қурбон бўлишига олиб келган ҳарбий маълумотларнинг сизиб чиқиши” сабаб бўлган бўлса, яна икки нафари буни “ёқилғини исрофгарчилик билан ишлатиш” деб даъво қилмоқда.\n«Хавфсизлик кучларининг юқори қисмидаги тозалаш/қайта ташкил этиш нимага олиб келишини тахмин қилиш қийин бўлса-да, бир нарса аниқ: Путин бу операциянинг муваффақиятсизлиги чуқурлигини тан олишига шубҳа йуқ. Ҳаммаси шунчалик ёмонки, у ўтиш жойида отларни алмаштиради, уруш пайтида буни қилиш мумкин эмас, – дея қўшимча қилди у Грозев.


Шимолий Корея ядровий дастурдан воз кечадими?\n17 январ 2021, Тошкент вақти: 06:09\nАҚШ ва Шимолий Корея расмийлари Хитой вакиллари воситачалигида Пекинда уч кун давомида Пхенян ядровий дастурини муҳокама қилдилар. Тарафлар учрашув натижаларини турлича баҳолашмоқда. Бунинг сабаби – унда қатнашган тарафларнинг мақсади ва умидлари турлича бўлганида, дейишмоқда кузатувчилар.\nРасмий баёнотларда сўзлашувларнинг асосий мақсади сифатида Шимолий Корея ядровий дастурига чек қўйиш кўрсатилди. Бироқ, музокаралар давомида қилинган чиқишларга кўра, Пекинга борган америкалик сиёсатчилар билан уларнинг кореялик ҳамкасблари режалари бир-биридан фарқ қилган.\nХитой Ташқи ишлар вазири Лиу Цзинхао сўнгги олти ой давомида биринчи бор ўтказилган музокаралар катта ижобий жараённинг бошланиши, деб қайд этди:\n“Барча тарафлар масаланинг тинч йўл билан ҳал этилиши истагини намойиш қилдилар. Улар бир-бирлари позицияларини ўрганиб чиқиб, сўнг дипломатик алоқаларни жадаллаштиришга келишиб олдилар”.\nХитой расмийсининг бундай оптимистик баёноти АҚШ вакили фикридан кескин фарқ қилди. АҚШ Давлат котиби Колин Пауэлл Вашингтон Пхеняннинг дўқ-пуписаларига мувофиқ жавоб қайтаражагини таъкидлади:\n“Шимолий Корея делегацияси Пекиндаги музокараларни АҚШ ва унинг шериклари Пхенян дўқ-пўписаларидан ҳайиққани, қўрққани ёки бундан ҳам даҳшатли оқибатлар бўлишидан хавотирлангани боис олиб борди ва эндиликда муросага тайёр, деб ўйламаслиги керак”.\nБундай кескин баёнотига қарамай, Пауэлл Вашингтон Пхенян билан музокараларни давом эттиришга тайёрлигини билдирди.\nПхеняннинг позицияси эса кутилгандек бўлди. Бу учрашувда ҳам, илгариги учрашувлар каби, Шимолий Корея расмийлари ўзларига ҳос бўлган ўйинни давом эттирдилар ва бир-бирига зид бўлган баёнотлар қилдилар. Кузатувчилар фикрича, бу Пхенян учун одатий дипломатик тактика бўлиб, у бошқа давлатни аста-секин ўз тарафига оғдиришга ҳаракат қилади. “Баъзиларга жумбоқ бўлиб кўринган сиёсат аслида яхши ишлаб чиқилган ва барча манфаатларнинг таъминланишини кўзлаган дипломатик стратегиядир”, дейишмоқда мутахассислар.\nГерманиянинг Трир университети ходими, Корея бўйича мутахассис Себастян Харниш Пхеняннинг Пекин музокараларидан мақсадларини мана бундай тушунтиради:\n“Пхенян режими ҳозирда ядровий бомбага эгалик қилмаса-да, АҚШ ва бошқа давлатларни бунга ишонтиришга муваффақ бўлди. Шимолий Кореянинг сўнгги ойлар давомидаги ҳаракатларини бир кўздан кечирсангиз, у АҚШнинг потенциал ҳарбий ҳужумидан ўзини ҳимоя қилишга уринганини тушунасиз. У ҳатто АҚШга ўзининг ҳарбий қудратини намойиш қилди”, - дейди мутахассис.\nПхеняннинг Пекин музокараларидан кўзлаган иккинчи мақсади, Харниш фикрича, ўзини “яхши давлат” сифатида намойиш қилишдан иборат бўлди. Вашингтон расмийлари эса Пхеняндаги ҳамкасбларини айнан шундай – яхши давлат сифатида эътироф этаётганларини намойиш қилдилар. Себастян Харнишнинг фикрича, бу ҳам турли тарафлар олиб бораётган ўйиннинг бир қисмидир.\n“АҚШнинг Пекиндаги музокаралардан кўзлаган мақсадига келсак, у Шимолий Корея ядровий дастури хусусида жуда кескин ва қатъий фикрда эканини намойиш қилишга интилди. Айни вақтда Қўшма Штатлар бошқа мамлакатларга Шимолий Корея билан музокаралар олиб бориш ниҳоятда қийинлигини исботламоқчи бўлди. Бу орқали Вашингтон бошқа давлатларни Шимолий Кореяга нисбатан кескинроқ чоралар кўриш кераклигига ишонтиришга уринди”, - деб фикр билдирди Себастян Харниш.\nПхенян ва Вашингтон ўз ўйинларини давом эттирар эканлар, Хитой Шимолий Кореяга ёнилғи етказишни вақтинча тўхтатишга қарор қилганини маълум қилди. Шимолий Кореяни азалдан қўллаб-қувватлаб келган Россия агар Пхенян ядровий дастурини давом эттирса, у билан муносабатларини қайта кўриб чиқишидан огоҳлантирди. Хитой ва Россиядан фарқли ўлароқ, масалага ҳамон сабр-тоқат билан ёндашаётган Жанубий Корея ҳукумати эса 27 апрел куни ушбу масалани муҳокама қилиш учун Пхенянга ўз вакилларини юбормоқда.


Йирик брендларнинг Ўзбекистонга кириши нега кечикмоқда? – Kommers.uz\nБизнес, Интервью\t12:00 | 13.2.22\nЙирик брендларнинг Ўзбекистонга кириши нега кечикмоқда?\nТажрибали маркетолог Шоҳруҳ Низомиддинов ўз фикрлари билан ўртоқлашди.\nЎзбекистон бозорида кам сонли халқаро даражадаги машҳур брендлар фаолият олиб бормоқда. 2016 йилдан сўнг мамлакатда амалга оширилган ислоҳотларга қарамай, Apple, PUMA, Reebok каби брендлар ушбу бозорга киришга шошилмаяпти.\nТажрибали маркетолог, FCB Artgroup агентлиги креатив директори Шоҳруҳ Низомиддинов Kommers.uz билан суҳбатда йирик брендларнинг Ўзбекистонга кириши кечикаётгани бўйича ўз фикрлари билан ўртоқлашди.\nСкрин: Шоҳруҳ Низомиддинов\nНашр суҳбатдоши 2020 йилнинг январида бошланган коронавирус пандемиясини брендлар янги бозорларга киришда шошилмаётганининг биринчи сабаби қилиб кўрсатди.\n«Унутиш керакмас-ки, мана икки йил пандемия бўлди. Умуман бу пандемия ҳаммани ‘шок’ка солиб қўйди. Нафақат бир катта брендларни, балки давлатларни ‘шок’ка солиб қўйди», — дейди у.\nШоҳруҳ Низомиддиновнинг фикрича, катта брендлар 2016 йилдан кейин бошланган ислоҳотлардан сўнг, Ўзбекистонга киришга интилган, режалаштирган. Бироқ пандемия ушбу жараённи тўхтатиб қўйди.\n«Ушбу жараён тўхтади. Чунки кўп компаниялар зарар кўрди, савдолари тушиб кетди. Албатта, кучли брендлар бундай пайтда ўзини яхши ҳис қилади. Барибир савдо бутун дунёда тушди», — дейди у.\nНашр суҳбатдоши Ўзбекистон халқаро брендлар учун яхши бозор эканини қўшимча қилган.\n«Ҳозирги кунда Ўзбекистонга ўхшаган ўсаётган давлат кам. Ҳатто, пандемия даврида ҳам бизнинг давлат ўсди. Чунки бизда катта буфер бор эди. Шунча вақтдан бери давлат ўсмай келаётганди», — дейди Шоҳруҳ Низомиддинов.\nМаълумот учун, Carrefour халқаро супермаркетлар тармоғи Ўзбекистонга кирган биринчи хорижий ритейлер бўлди. Samsung’нинг республикада тўртта расмий ваколатхонаси бор, унинг рақиби Apple эса фақат биринчисини очишни режалаштирмоқда.\n2022–2026 йилларга мўлжалланган тараққиёт стратегиясини 2022 йилда амалга ошириш бўйича «йўл харитаси» лойиҳасига кўра, Ўзбекистонда дунёнинг машҳур H&M (Швеция), ZARA (Испания), LC Waikiki (Туркия), PUMA (Германия), Reebok (Буюк Британия), Uniqlo (Япония) каби брендлари ҳамкорлигида экспортбоп маҳсулотлар ишлаб чиқариш йўлга қўйилади.


Фарғона нефтни қайта ишлаш заводида янги давр бошланди - Халқ сўзи\nФарғона нефтни қайта ишлаш заводида янги давр бошланди\n05:56 24 Июль 2019 Сиёсат\nФарғона нефтни қайта ишлаш заводини модернизация қилиш инвестицион лойиҳасини амалга ошириш доирасида чет эллик шериклар томонидан нефть етказиб бериш бошланди. Шу тариқа ҳудуднинг энг йирик корхонаси фаолиятида янги даврга дебоча қўйилди.\nФарғона нефтни қайта ишлаш заводини тиклаш ташаббускори Шавкат Мирзиёевдир. Жорий йил 10 апрель куни Президентимизнинг “Фарғона нефтни қайта ишлаш заводини тўғридан-тўғри хорижий инвестицияларни жалб қилган ҳолда модернизация қилиш чора-тадбирлари тўғрисида“ги қарори қабул қилинди. Унда Фарғона нефтни қайта ишлаш заводидаги давлат улушини хорижий сармоядор – “Transasia Resources” (Индонезия) компаниясига сотиш белгиланган.\nДавлатимиз раҳбари 2019 йилнинг май ойида корхонага ташриф буюрган, вазият билан танишиб, сармоядор билан биргаликда заводнинг қувватларини модернизация қилиш бўйича биринчи навбатдаги тадбир ва вазифаларни белгилаб берган эди.\nШунга мувофиқ, Вазирлар Маҳкамаси томонидан тўғридан-тўғри инвестицияларни жалб этган ҳолда заводнинг қувватларини ишга тушириш ва уни модернизация қилиш дастурини ишлаб чиқиш бўйича аниқ чора-тадбирлар белгиланган махсус қарор қабул қилинди. Унда Евро-4 ва Евро-5 стандартларига жавоб берадиган бензин ва дизель ёқилғиси ҳамда API стандартлари бўйича II ва III гуруҳдаги юқори сифатли автомобиль мойи ишлаб чиқариш кўзда тутилган.\nҲозирги кунда сармоядорнинг саъй-ҳаракатлари билан ишга туширилмаган қувватларни ишлаб чиқариш жараёнига жалб қилиш бошланди. Хусусан, тўртта қурилма қайтадан ишга туширилди. Заводнинг энг катта муаммоси – нефть хомашёсининг тақчиллиги ҳал этилди. Бу маҳсулот ишлаб чиқаришнинг муттасил камайишига сабаб бўлиб келаётган эди.\nИлгари завод ойига ўртача 60-65 минг тонна нефтни қайта ишлаган бўлса, энди бу кўрсаткич босқичма-босқич уч баробаргача оширилади. Келгусида эса қайта ишлаш ҳажмини 4-5 баробаргача кўтариш мақсад қилиб қўйилган. Бунинг натижасида ҳозиргача 192 мутахассис ўз иш ўрнига қайтди, уларнинг сони 400 га етказилади.\nЗаводнинг қувватларини ишга тушириш ва маҳсулот ишлаб чиқариш ҳажмини ошириш маҳаллий бюджетга қўшимча равишда салмоқли солиқ тушумларини таъминлайди, бу эса ҳудуднинг ижтимоий-иқтисодий ривожланиш кўрсаткичларига ижобий таъсир кўрсатади.\nФарғона нефтни қайта ишлаш заводини уч босқичда модернизация қилиш режалаштирилган. Лицензия эгалари сафига АҚШнинг Honeywell UOP, Франциянинг Axens, Даниянинг Haldor Topsoe ва дунёдаги нефтни қайта ишлаш технологияларини ишлаб чиқарувчи бошқа етакчи компаниялар киради.\nЛойиҳани амалга ошириш учун сармоядор томонидан GS компанияси (Жанубий Корея) мутахассислари жалб қилиниб, улар заводни техник кўрикдан ўтказди. Тўпланган маълумотлардан корхонани модернизация қилиш лойиҳасини ишлаб чиқишда фойдаланилади.\nБиринчи босқичда Фарғона нефтни қайта ишлаш заводи маҳаллий бозор учун ишлайди, истиқболда эса юқори сифатли харидоргир нефть маҳсулотларини Тожикистон, Қирғизистон, Афғонистон каби қўшни давлатларга етказиб беришни йўлга қўйиш режалаштирилган. Масалан, Савдо-иқтисодий ҳамкорлик бўйича Ўзбекистон-Афғонистон ҳукуматлараро комиссиясининг 17 июль куни Тошкент шаҳрида бўлиб ўтган биринчи мажлиси доирасида “Transasia Resources” компанияси билан Афғонистонга 1 миллион тонна нефть маҳсулотлари етказиб бериш тўғрисида битим имзоланган.\nВазирлик фарзандини кейинчалик «перевод» қилиш илинжида ёки бошқа мақсадда хорижга ўқишга юбормоқчи бўлган ота-оналарга мурожаат билан чиқди\nОлий ва ўрта махсус таълим вазирлиги 1-босқич талабалари учун муҳим эълонини маълум қилди


ИСЛОМХЎЖА – mulkdor.com\nSunday 18 April 2021 /\nMay 11 2019, 04:05 ЖамиятКиноларМаданиятМафкурамизМаънавиятМақолаларСанъатТарихЎзбекистон\nЎз вақтида етарлича шов-шувга сабаб бўлган Исломхўжа тарихий фильмини кеча ваниҳоят томоша қилишга муваффақ бўлдим. Оддий бир томошабин сифатида ушбу фильм ҳақидаги фикрларимни сизлар билан бўлишмоқчиман.\n1. Қандай бўлишидан қатъи назар тарихий фильмлар, қолаверса у ўша халқ вакиллари томонидан ишланган бўлса бу ҳурматга сазовор иш деб ҳисоблайман. Мана шу ишга қўл урганлари учун фильм ижодкорларига аввало ўз ташаккурларимни билдириб қоламан.\n2. Фильмда тарихий саҳналар декорациясига жуда катта эътибор берилгани диққатга сазовордир. Диққат билан томоша қилдим. Тўғриси айтсам, ўша давр учун ноодатий бўлган бирор бир жиҳатни ёки декорация элементини сезмадим. Фильмдаги костюмлар бўйича мутахассисларга респект (Y) !\n3. Режиссиёр қаҳрамонлар характерини очиб беришда уларнинг ташқи кўриниши билан биргаликда уларнинг ҳаракатлари ва нигоҳлари устида қаттиқ ишлагани таҳсинга лойиқ. Боир Холмирзаев фильмда жуда кичкина эпизодда ўйнаган бўлса ҳам ўз ишини маромига етказиб бера олган. Профессионал барибир яхшида!\n4. Фильм давомида тарихий воқеаларни батафсил шарҳлаб борилгани шахсан мен учун фильмнинг ютуқли тарфларидан бири бўлди, сабаби айни вақтдаги китоб ўқишдан узоқ бўлган томошабинлар қатлами оз бўлсада ўша даврга оид ҳақиқий илмий маълумот билан қуролланади.\n1. Бош ролдаги тадқиқотчининг роли фильм бошидан тишга тега бошлади то охиригача! Биринчидан актёрнинг ташқи кўринишида илм билан шуғулланувчи одамнинг манераси йўқ. Сочни пешонагача тушириб кўзойнак тақиш билан одам илмий тадқиқотчи бўлиб қолмайди. Хивага борганида тарихчи гид билан кўришди. Нима гиднинг ундан қарзи бор эдими? Қанақа муомала у? Илмий тадқиқоқчилар шунақа гапирар эканми? Хуллас, мана шу диалог ҳақиқатдан узоқ ҳолатда тузилган. Бу борада фильм режиссиёри илм одамларини кузатган ҳолда образ яратиши лозим эди.\n2. Яна мана шу бош ролдаги эпизод. У фаолият юритадиган жой уйими ёки илмий текшириш институтими? Ҳар иккиси бўлганда ҳам хато! Уй эмаслиги шундоққина кўриниб турибди, унинг атрофидаги кутубхона картотекалари бундан далолат бериб турибди. У қандайдир илмий текшириш институтнинг қадимий қўлёзмалар ёки шунга ўхшаш ертўладаги кутубхонасида ўтирибди. Қадимий қўлёзмалар сақланадиган жойда бемалол шақирлатиб сув қайнатиш мумкинлигини энди кўришим. Агар шундай бўлса у ерда фильмда кўринганидек ҳолатда ишлаш мумкинми? Йўқ, ҳеч қанақасига. Фильм ижодкорлари илмий муҳитни яратамиз деб ўйлашгану лекин реалликдан узоққа кетиб қолишган.\n3. Худди шунга ўхшаш яна бир эпизод бор (:). Унда бош қаҳрамон (унинг исми йўқ, фильмда уни исми айтилган жойни топа олмадим) иш жойига келиб телефонга келган қўнғироқларни эшитиш учун унинг тугмасини босади. Телефондан Хивадаги гиднинг овози келади, у тадқиқотчига ўша даврда нашр қилинган «Туркестанский курьер» газетасининг 1911 йил 17 апрель сонини юборгани ҳақида айтади. Тадқиқотчи эса столига ўтириб қанақадир конверни очиб ичидан ўша газетанинг асл нусхасини олиб ўқийди. Мана шу ерда иккита мантиқсизлик мавжуд: биринчиси конверт иш столига қандай келиб қолди? Почта ўша ергача олиб бормаса керак ҳар ҳолда. Иккинчиси қандай қилиб хивалик гид тадқиқотчига тарихий ҳужжатнинг асл нусхасини юбориши мумкин. Ҳеч йўқ нусхасини деганда ҳам ишончлироқ чиқар эди. Музей ёки қадимий тарихий ҳужжатлар сақланувчи институтлар, кутубхоналардан бундай ҳужжатларнинг асл нусхасини ҳеч қанақасига олиб бўлмаслигини илмий тадқиқот билан шуғулланувчилар жуда яхши билади.\n4. Яна номувофиқлик хивалик тарихчи гид бир ўринда тадқиқотчимизни сизлаб гапиради, бир ўринда сенлайди, бироз ўтиб яна сизлайди. Бу ҳолда фильм давомида бир неча маротаба такрорланади. Бу ҳам жуда ғалати ҳолат.\n5. Фильмда иккита жойда муҳим гап айтилган вақтда актёрлар кўзидаги кўзойнагини ечиб ҳайратини ифодалайди, бу ҳам хато. Чунки бунақа вақтда кўзойнак ечилмайди, аксинча яхшироқ ўрнаштириб тақиб олинади (шахсий тажриба).\nФильм охиридаги бош қаҳрамоннинг қандайдир аудиториядаги маърузасида ҳам шундай жой бор, бу ҳам хато. Чунки миопияси бор одам аудиторияга гапираётган вақтда ҳеч қачон кўзойнагини ечиб гапирмайди. Бундай кичик деталлар фильм асосий мазмунига таъсир қилмаса ҳам унинг профессионаллигига таъсир кўрсатмасдан қолмайди.\n6. Хива хони Ферузхон Исломхўжани вазир этиб тайинлаш саҳнасида ҳам бир ғалатилик бор. Қандай қилиб хондан паст даражадаги одам хонга орқа ўгириб яна қўлини орқасига қилиб оли*б раиятга гердайиб қараши мумкин? Хоннинг олдидая?!\n7. Хивалик гиднинг ҳаракатлари, умуман унинг образи анча ишонарсиз чиққан. Ҳошим Арслонов ўз ролини яхши ижро этган, лекин бу ердаги камчиликлар асосан режиссиёрга тегишли. Гид гапириб турган вақтда унинг атрофидагилар ундан ҳатто 10 қадамча орқада иккита-иккита бўлиб юрибди. Гид кимга гапиряпти ўзи? Қолаверса мен бирорта ўзбекнинг Хивага борганида гид ёллаб томоша қилишини бироз қабул қила олмадим. Маълумот беришнинг бошқачароқ, ҳаётий, мантиққа яқин йўлини топиш керак эди.\n8. Фильм бошидаги чет элликларнинг Хивадаги рақсининг фильмга нима дахли бор? Режиссиёр бу билан нима демоқчи бўлди? Фильмда деворга осилган милтиқ кўрсатиб ўтилдими демак у фильмнинг қаеридадир отилиши керак. Бошқача ҳолатда уни шунчаки кўрсатишдан маъни йўқ.\nФильмни томоша қилар эканман ушбу сюжетдан бемалол камида 35-40 сериялик, ҳар бир серияси 1-1,5 соатлик сериал суратга олиш мумкинлиги ҳақида ўйладим. Воқеалар ривожи бундай имкониятни бера олади, фақатгина уни амалда ошириш учун ишга жиддий, профессионал ёндашилса кифоя. Биргина хонлик вазирининг ҳаёти мана шундай сериал учун асос бўла олар экан, қолган катта потенциал, жумладан Амир Темур, Мирзо Улуғбек, Қўқон хонлиги, Алишер Навоий, Ибн, Сино, Бухорий ҳаёти ҳақида гапирмаса ҳам бўлади.\nЮқоридаги фикрлар оддий бир томошабиннинг субъектив фикрлари эди. Фильмни ҳали томоша қилмаганларга тавсия қиламан.\nП.С. дарвоқе, мен фильми тарихий фильм эмас, аксинча ҳужжатли фильм деган бўлар эдим. Ҳар ҳолда кўрган одам бу гапимни тушунади.\nЎзбекистонда айрим озиқ-овқат моллари 70-80 ...\nЎзбекистонда ун, ёғ, гўшт, шакар ва бошқа озиқ – овқат маҳсулотларининг нархлари сўнгги ўттиз кунда 20 фоиздан 70 фоизгача кўтарилди. Озодлик республиканинг пойтахти ва ...\nЖамиятDecember 10 2017, 07:12\nМарғилондаги меҳрибонлик уйида етимларга ...\nФарғона вилояти прокуратураси Марғилон шаҳридаги 1-сонли Меҳрибонлик уйида ҳукумат ва халқаро ташкилотлар тарафидан ажратилган хайр-эҳсон пуллари талон-тарож қилингани бўйича ...\nЖамиятJanuary 15 2018, 06:01\nБегоналашаётган фарғона водийси\nЖорий йилнинг 29 апрель куни турмуш ўртоғимнинг туғишган холаси оламдан ўтгани ҳақида Фарғонадан шум хабар келди. Биз жаназанинг соат 14-00 га белгиланганидан воқиф ...\nЖамиятMay 4 2017, 12:05


“Уммон” Наманганда бир стадион одамни сарсон қилди. Концерт бўлиб ўтмаганига ким айбдор? - - - www.Voydoda.com - Скачать новинки музыки 2018 бесплатно -\n“Уммон” Наманганда бир стадион одамни сарсон қилди. Концерт бўлиб ўтмаганига ким айбдор?\nАвтор: Mirkarimoff / Дата: 24 Мар 2018 / Просмотров: 506\nЖорий йилнинг 9-10 июнь кунлари Наманган шаҳрида “Уммон” гуруҳининг концерти ўтказилиши керак эди. Бироқ концерт номаълум сабабларга кўра, ташкил этилмаган. Чипта сотиб олган томшабинлардан бири “Qalampir.uz” сайтига мурожаат қилди ва 5-6 минг одам сарсон бўлганини айтиб, ушбу ҳолатга ойдинлик киритишимизни илтимос қилди.\nБиз қатор саволларга жавоб топиш учун “Ўзбекконцерт” давлат муассасасининг Концерт-томоша фаолиятини ташкил қилиш бошқармаси бош мутахассиси Даврон Шералиев билан боғландик. У мазкур воқеадан хабардорлиги ва ташкилотчининг айби билан концерт бекор қилинганини таъкидлаб, шундай деди:\n“Концерт тадбиркор томонидан ташкил этилган. “Ўзбекконцерт” давлат муассасасидан концерт ўтказиш учун рухсатнома ҳам олинган. Ҳар бир ташкилотчи Ички ишлар бошқармаси билан хавфсизликни таъминлаш мақсадида шартнома тузади. Бу концерт ташкилотчиси ана шу шартнома бандларини тўлиқ бажармагани туфайли концерт ўтказишга ИИБ рухсат бермаган. Биз ҳозир шу иш билан шуғулланяпмиз. Тез кунларда концерт учун янги кун тайинланади ва олдин чипта сотиб олганлар бориши мумкин бўлади. Агарда шоу учун рухсат берилмаса, чипталар ҳақи томошабинларга қайтарилади. Аввал ҳам шунга ўхшаш ҳолатлар бўлган. Турли сабабларга кўра, концерт бекор қилинганида, албатта, томошабинларга пуллари қайтарилган эди”.\nШунингдек, ўз ўрнида “Уммон” гуруҳи Instagram’даги саҳифасига томошабинлардан узр сўраб, мурожаат видеосини жойлаштирди.\nБиз гуруҳ маъмури билан гаплашганимизда, у икки кун овора бўлган томошабинлар учун “гонорар”сиз ҳам концерт беришга тайёр бўлишганини, бироқ ИИБ томонидан рухсат берилмаганини таъкидлади. Концерт бошқа кунга ўтказилса, “Уммон” бажонидил томоша ўтказишга шай эканини қўшимча қилди.\nБундан ташқари, биз ташкилотчи билан боғланмоқчи бўлганимизда Даврон Шералиев ҳам, “Уммон” гуруҳи маъмури ҳам уни ҳозирда ҳеч қаердан топа олмаётганини, ғойиб бўлганини қайд этишди.\nВидеода айтилганидек, бу ҳолатда “Уммон” гуруҳи “айбдор эмас”. Ўз ўрнида “Ўзбекконцерт”ни ҳам айблаб бўлмайди. Унда бизга мурожаат қилган ўқувчи таъкидлаганидек, “мажбурий-ихтиёрий тарзда сотилган чипталарни харид қилган” томошабин айбдорми? Нега аввал ҳам шунга ўхшаш ҳолатлар юз берган экан, бу сафар унинг олди олинмади?\nКонцерт ўтказиш учун талаб қилинадиган барча шартномалар тузилиб, рухсатномалар олинганидан сўнг бу ҳақда эълон қилинса, мақсадга мувофиқ бўлар эди. Ҳар қалай энг аввал чипталарни сотиб, кейин ташкилий ишлар билан шуғулланиш мантиққа тўғри келмайди.\nБиз концерт тақдири нима бўлгани билан яна қизиқамиз ва албатта, сизга хабар берамиз.


Марғилондаги Меҳрибонлик уйида етимларга ажратилган эҳсонлар таланган – mulkdor.com\nJanuary 15 2018, 06:01 ЖамиятКоррупцияМаъорифЯнгиликлар\nФарғона вилояти прокуратураси Марғилон шаҳридаги 1-сонли Меҳрибонлик уйида ҳукумат ва халқаро ташкилотлар тарафидан ажратилган хайр-эҳсон пуллари талон-тарож қилингани бўйича терговни якунлаб, иш судга оширилганини билдирди.\nПрокуратура тергов ишини якунлаб, судга оширган. Меҳрибонлик уйи собиқ раҳбари ва бир қанча ходимига нисбатан Жиноят кодексининг 167-моддаси, (Давлат мулкини талон-тарож қилиш) ва 205-моддаси (Мансаб ваколатини суиистеъмол қилиш) бўйича жиноят иши очган.\nЎтган йилнинг декабрь ойида Фарғона вилояти прокуратураси Марғилон шаҳридаги 1-сонли Меҳрибонлик уйида ҳукумат ва халқаро ташкилотлар тарафидан ажратилган хайр-эҳсон пуллари талон-тарож қилингани ва тарбияланувчилар жинсий ва жисмоний эксплуатация қилингани иддаолари бўйича жиноий иш қўзғатилгани ҳақида хабар қилинган эди.\nТерговчилар Меҳрибонлик уйида вояга етмаган қизлар фоҳишаликка жалб этилгани ва улардан жинсий хизмат кўрсатишда фойдаланилгани ҳақидаги даъволарни ҳам ўрганиб чиққан. Лекин, етарли далил-исбот йўқлиги ва жабрланувчилардан бу борада шикоят тушмагани сабаб текширув тўхтаган.\n– Бу бўйича тарбияланувчилардан шикоят бўлмагани учун жиноят иши очилмади. Притон очишгани ҳақида ҳам гап-сўзлар бўлди. Лекин, иш асосан талончиликлар бўйича очилган ва Меҳрибонлик уйи раҳбарлари шу талончилик бўйича жавобгарликка тортиляпти, – деди Фарғона ҳуқуқ-тартибот идораларида ишловчи мулозим.\nАввалроқ Марғилондаги 1-сонли Меҳрибонлик уйининг собиқ раҳбари Камолиддин Орипов ҳамда қаровули қамоққа олингани, Ориповнинг икки муовини, бош ҳисобчи ва ўнга яқин тарбиячи ишдан олиниб, улар устидан жиноят иши очилгани ҳақда хабар қилинган эди.\nАндижонда машинист ёрдамчиси тепловоз тепасидан ...\nАндижон вилояти ички ишлар бошқармаси Транспортда жамоат хавфсизлигини таъминлаш бўлими бошлиғи М.А.Раҳмоновнинг хабар қилишича Асака тумани худудида жойлашган Ахтачи темир ...\nЖамиятOctober 4 2018, 04:10


Ёзнинг иккинчи кунида ҳарорат 43 даражага кўтарилади | Qalampir.uz\nЁзнинг иккинчи кунида ҳарорат 43 даражага кўтарилади\nБу қизиқ\t01 Июнь 14:47 2871\nГидрометеорология хизмати маркази эртага, 2 июнь куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади, кечга томон 10-12 м/с гача кучайиши мумкин. Ҳарорат кечаси 22-24°, кундузи 37-39° бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 20-25°, кундузи 35-40° бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 20-25°, кундузи 38-43° бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 20-25°, кундузи 34-39° бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 20-25°, кундузи 38-43° бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 18-23°, кундузи 33-38° бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 12-17°, кундузи 25-30° бўлади.\n20 Сентябрь 18:17 59740\n20 Сентябрь 13:55 47165\n22 Сентябрь 15:47 26640\n20 Сентябрь 22:27 24316\n21 Сентябрь 12:00 24190


Покистон-Афғонистон чегарасидаги вазият\n26 феврал 2021, Тошкент вақти: 23:53\nБундан уч йил олдин Афғонистонда Толиблар ҳаракати ҳокимиятдан ағдарилганидан кейин минглаб толиблар ва хорижлик жанггарилар Афғонистоннинг Покистон билан чегарадош тоғли минтақасига яшириниб, кейинроқ Покистон ҳудудига ўтиб кетишга муваффақ бўлди. АҚШ етакчилигидаги халқаро кучлар ва Афғонистон ҳукумати аскарлари бир неча йилдан бери жанггариларни тинимсиз таъқиб қилмоқда. Шунга қарамай, жанггарилар бутунлай йўқ қилингани йўқ. Айни пайтда, Покистоннинг Шимоли-ғарбий Чегара Вилояти ҳокими қабилалар бошқарувида бўлган Афғонистон билан чегарадош минтақада хорижлик террорчилар йиғилаётгани ҳақида хавотир билдирди.\nПокистоннинг Шимоли-ғарбий Чегара Вилояти ҳокими Ифтихор Ҳусайн Ғиллонийга кўра, Жанубий Вазиристон вилоятидаги “Ал-Қайда” жанггарилари Покистон армияси қисмлари босимига учрамоқда.\nЖанубий Вазиристон сўнгги 10 ой давомида Покистон ҳарбийлари ва жанггарилар ўртасидаги кураш майдонига айланди. Абдулла Мехсуд Паштун қабилалари яшайдиган мазкур минтақада “Ал-Қайда” гуруҳига хайрихоҳ бўлган муҳим маҳаллий қўмондонга айланди.\nҒиллонийга кўра, жанггарилар Покистон ҳарбийлари таъқибидан қутулиш учун ўзига хавфсиз бошпана излашга мажбур бўлмоқда:\n”Сўнгги икки-уч ой ичида, хусусан сентябр ва октябр ойларида Мехсуд яшайдиган минтақада қатор ҳарбий операциялар амалга оширилди. Аксарият хорижлик жанггарилар хавфсиз жойга беркинишга мажбур бўлди. Уларнинг базалари йўқ қилинди. Менимча, катта босим туфайли уларнинг баъзилари Афғонистонга, бошқалари Покистон жанубида жойлашган Балучистон вилоятига кетган. Кетмаганлар эса қайтадан гуруҳларга бирлашишга ҳаракат қилиб, ўзларига янги база топишга ҳаракат қилмоқда”.\nҲусайн Ғиллонийга кўра, агар Мехсуд Исломобод расмийлари белгилаган 15 январга қадар таслим бўлмаса, у қўлга олинади ёки ўлдирилади:\n”Мехсуднинг бир гуруҳ террорчилари бор ва у чет элдан ёрдам олади. Мехсуд уларни махсус тайёргарликдан ўтказади. Унга пул қаердан келади? У бу иш учун, алоқа ва транспорт учун пулни қаердан олади? Унга чет элдан ёрдам беришади”, - дейди вилоят ҳокими.\nҒиллоний жанггари гуруҳлар Покистондаги ўз базасидан Афғонистон ҳудудига ўтиб ҳужумлар уюштираётгани тўғрисидаги афғон расмийлари танқидини рад этади. Вилоят ҳокими Ғиллоний, жанггарилар Афғонистон-Покистон чегарасини кесиб ўтмаслиги учун Покистон армияси бор имкониятни ишга солаётганини айтади. Унга кўра, вазиятни яхшилаш учун Афғонистон томони кўпроқ иш қилиши керак.\nИсломобод расмийлари АҚШ ҳарбийларидан шу ҳафта Афғонистоннинг Хўст вилоятидан туриб Покистон ҳарбийларига қарши миномётлардан ўт очилгани воқеасини ўрганиб чиқишни сўради. Маълумотларга кўра, ўша ҳужум оқибатида Шимолий Вазиристонда покистонлик бир аскар нобуд бўлган.\nХўст вилояти ҳокими Мерожиддин Патахнинг Озодлик радиосига билдиришича, Афғонистон ҳарбийлари покистонлик разведкачилар яқинлашиб келаётганини кўриб, уларни миномётдан ўққа тута бошлаган:\n”Покистон кучлари бизнинг “Мўғулги” чегара постимиз томон яқинлашган. Бизнинг дивизия ва коалиция кучлари бу ҳаракатга қарши тезда жавоб қайтаришга шайланган. Хайриятки, шундан кейин улар ўз ҳаракатини тўхтатди ва ортга қайтди”, - дейди Хўст вилояти ҳокими.\nАфғонистонга жойлаштирилган АҚШ етакчилигидаги коалиция кучлари матбуот вакили майор Марк Мак Канн чегарада юз берган тўқнашувни тушунмовчилик, дея баҳолади.\nПокистоннинг Шимоли-ғарбий Чегара Вилояти ҳокими Ифтихор Ҳусайн Ғиллонийга кўра, хорижлик террорчилар Покистон армияси 10 ой давомида амалга оширган операциялар давомида ўлдирилган юзлаб “Ал-Қайда” жанггарилари ўрнини маҳаллий ишсиз ёшлар билан тўлдиришга уринмоқда. Ҳокимга кўра, дастлабки тайёргарликдан ўтган янги ёлланган ҳар бир покистонликка 250 доллардан пул тўланмоқда.\nҒиллонийнинг яна маълум қилишича, Покистон расмийлари бу муаммони қабила бошлиқлари билан сиёсий музокара олиб бориш орқали ҳал этишга уринмоқда. Ҳокимга кўра, бу сўзлашувлар самара бермоқда. Қабила бошлиқлари ва диний уламолар ёшларни террорчиларга эргашмасликка ундамоқда. Айни пайтда, Покистон ҳукумати қабилалар яшайдиган минтақа аҳолиси қўлидаги қуролларни йиғиб олмоқда.